**C R N A G O R A**

**AGENCIJA ZA ZAŠTITU LIČNIH PODATAKA**

**I SLOBODAN PRISTUP INFORMACIJAMA**

**Br. UPII 07-30-4007-2/17**

**Podgorica,13.01.2019.godine**

Agencija za zaštitu ličnih podataka i slobodan pristup informacijama - Savjet Agencije, rješavajući po žalbi NVO Mans br. 17/114027 od 05.10.2017. godine, koju zastupa Veselin Radulović advokat iz Podgorice, izjavljene protiv rješenja Uprave za nekretnine Područne jedinice Tivat broj: 954-121-UPI-70/2017 od dana 13. septembra 2017. godine, na osnovu člana 38 Zakona o slobodnom pristupu informacijama (“Sl.list Crne Gore”, br.44/12, 30/17) i člana 126 stav 7 Zakona o upravnom postupku ("Sl. list CG", br. 056/14, 020/15, 040/16, 037/17) je na sjednici održanoj dana 15.12.2017. godine donio:

**R J E Š E NJ E**

Usvaja se žalba .

Poništava se rješenja Uprave za nekretnine Područne jedinice Tivat broj: 954-121-UPI-70/2017 od dana 13. septembra 2017. godine.

Predmet se dostavlja prvostepenom organu na ponovni postupak i odlučivanje.

**O b r a z l o ž e nj e**

Prvostepeni organ je donio rješenja broj: 954-121- UPI-70/2017 od dana 13. septembra 2017. godine, po osnovu podnijetog zahtjeva za slobodan pristup informacijama NVO Mans br. 17/114027 od 07.09.2017. godine, na način što je odlučeno: ” 1.DOZVOLJAVA SE Mreži za afirmaciju nevladinog sektora - MANS pristup informacijama, kje se nalaze kod ovog organa i to:-fotokopije spisa predmete - hronologiju (istorijat) upisa na nepokretnosti za kat.parc.br. 7/4 i 196/2 KO Krašići, upisane na ime X X. 2.Određuju se stvarni troškovi postupka (fotokopiranje, skeniranje i dostavljanje tražene dokumentacije) u visini od 16,60€ (ukupno 163 strana, gdje je 0,10€ po strani), a koji iznos ste dužni uplatiti u korist Budžeta Crne Gore, na žiro račun broj 070000000083001-19, u roku od 8 dana od dana prijema ovog rješenja i dokaz o tome dostaviti ovoj Područnoj jedinici, sa pozivom na broj predmeta, naznačen u zaglavlju ovog rješenja. Nakon toga ćemo vam izvršiti dostavljanje fotokopije spisa predmeta.” U obrazloženju rješenja se navodi da je postupajući po podnijetom zahtjevu, utvrđeno je da su predmetne nepokretnosti evidentirane kod ovog organa, te da su se stekli uslovi za primjenu odredaba članova 18, 25, 27, 30, 32, 33, 34 i 36 Zakona o slobodnom pristupu informacijama, pa je odlučeno kao u dispozitivu ovog rješenja.

Protiv ovog rješenja u zakonskom roku podnosilac zahtjeva je uložio žalbu. U žalbi se u bitnom navodi da se akt pobija zbog povreda pravila postupka, pogrešne primjene materijalnog prava i nepotpuno i nepravilno utvrđenog činjeničnog stanja. Navodi se da je dana 21.09.2017. godine prvostepeni organ, žaliocu dostavio predmetni akt. Žalilac ističe da odredba člana 33 stav 2 Zakona o slobodnom pristupu informacijama propisuje da podnosilac zahtjeva snosi troškove postupka za pristup informacijama koji se odnose na stvarne troškove organa vlasti radi kopiranja, skeniranja i dostavljanja tražene informacije, u skladu sa Uredbom o naknadi troškova u postupku za pristup informacijama ("SI. list Crne Gore", br. 44/12 od 28.07.2016). Odredba člana 1 Uredbe o naknadi troškova u postupku pristupa informacijama propisuje da se troškovi postupka odnose samo na stvarne troškove organa vlasti u pogledu kopiranja, skeniranja i dostavljanja informacije. Odredbom člana 2 određena je visina naknade troškova koja za fotokopiranje u formatu A4 crno-bijeli iznosi 0,05eura po stranici. Ističe se da su pobijanim rješenjem troškovi pogrešno obračunati, te da se iz istog može zaključiti da je prilikom obračunavanja troškova pogrešno primijenjena važeća Uredba, a na osnovu čega je prvostepeni organ obračunao kopiranje po cijeni od 0,10 eura po stranici. Navodi se da je prvostepeni organ povrijedio načelo ekonomičnosti postupka iz člana 13 Zakona o opštem upravnom postupku kojim je propisano da se postupak mora voditi bez odugovlačenja i sa što manje troškova za stranku i druge učesnike u postupku, ali tako da se pribave svi dokazi potrebni za pravilno i potpuno utvrđivanje činjeničnog stanja i za donošenje zakonitog i pravilnog rješenja. Ukazuje se da je prvostepeni organ, ne dajući bilo kakve razloge za svoju odluku, a određivanjem troškova većih od stvarnih troškova, izložio žalioca dodatnim i nepotrebnim troškovima i doprinio odugovlačenju postupka. Žalioc ističe da mu je uskraćeno zakonsko pravo na slobodan pristup informacijama, te blagovremeno izjavljuje žalbu i predlaže da Savjet Agencije za zaštitu ličnih podataka i slobodan pristup informacijama poništi rješenja Uprave za nekretnine Područne jedinice Tivat broj: 954-121- UPI-70/2017 od dana 13. septembra 2017. godine i meritorno odluči po žalbi.

Nakon razmatranja spisa predmeta i žalbenih navoda, Savjet Agencije nalazi da je žalba osnovana.

Član 126 stav 7 Zakona o upravnom postupku propisuje ako drugostepeni organ nađe da će nedostatke prvostepenog postupka brže i ekonomičnije otkloniti prvostepeni organ on će svojim rješenjem poništiti prvostepeno rješenje i vratiti predmet prvostepenom organu na ponovni postupak. Savjet Agencije je poništio prvostepeno rješenje zbog pogrešne primjene materijalnog prava i povrede pravila postupka. Članom 1 stav 2 tačka 1 Zakona o slobodnom pristupu informacijama (“Sl.list Crne Gore”, br.44/12 i 030/17) je propisano da se odredbe ovog Zakona ne primjenjuju se na:1) stranke u sudskim, upravnim i drugim na zakonu propisanim postupcima, kojima je pristup informacijama iz tih postupaka utvrđen propisom. Zakon o državnom premjeru i katastru nepokretnosti ("Službeni list Republike Crne Gore", br. 029/07 od 25.05.2007, Službeni list Crne Gore", br. 073/10 od 10.12.2010, 032/11 od 01.07.2011, 040/11 od 08.08.2011, 043/15 od 31.07.2015, 037/17 od 14.06.2017, 037/17 od 14.06.2017, 017/18 od 20.03.2018) i Uredba o visini naknada za korišćenje podataka državnog premjera i katastra nepokretnosti ("Službeni list Crne Gore", br. 026/12 od 24.05.2012) je propisan pristup traženim podacima te se u konkretnom slučaju ne primjenjuju odredbe člana Zakona o slobodan pristup informacijama jer je propisano da stranke za hronološke podatke o promjenama u evidenciji katastra nepokretnosti po parceli/Pd plaćaju 50 eura, za hronološke podatke o promjenama u popisnom katastru i katastru zemljišta po parceli/Pd plaćaju 50 eura, dok za hronološke podatke o promjenama na parceli od uspostavljanja popisnog katastra i katastra nepokretnosti do dana podnošenja zahtjeva po parceli/Pd plaćaju 100 eura. Savjet Agencije preispitujući zakonitost osporenog rješenja je utvrdio da je prvostepeni organ izvršuo povredu pravila postupka i dao pogrešnu pravnu pouku, koja upućuje na to da je žalbu moguće izjaviti u roku od 8 dana. Zakon o upravnom postupku u članu 121 stav 3 propisuje da se žalba podnosi u roku od 15 dana od dana dostavljanja rješenja, ako zakonom nije drukčije određeno. Članom 34 stav 2 Zakona o slobodnom pristupu informacijama propisano je da protiv akta organa vlasti o zahtjevu za pristup informaciji podnosilac zahtjeva i drugo zainteresovano lice može izjaviti žalbu nezavisnom nadzornom organu nadležnom za zaštitu podataka o ličnosti i pristup informacijama, Agenciji za zaštitu podataka o ličnosti i pristup informacijama, preko organa vlasti koji je o zahtjevu rješavao u prvom stepenu. Savjet Agencije je u postupku preispitivanja zakonitosti osporenog rješenja utvrdio da prvostepeni organ nije pravilno primijenio odredbu člana 33 stav 2 Zakona o slobodnom pristupu informacijama u vezi sa članom 2 stav 1 tačka 1 Uredbe o naknadi troškova u postupku za pristup informacijama ("Sl. list CG", br. 066/16 od 20.10.2016). Pomenutim članovima se propisuje da podnosilac zahtjeva snosi troškove postupka za pristup informaciji koji se odnose na stvarne troškove organa vlasti radi kopiranja, tražene informacije, u iznosu od 0,05€ po strani. U predmetnom rješenju prvostepeni organ je pogrešno primjenio navedene članove s obzirom da je odredio troškove kopiranja u iznosu od 0.10€ po strani. Savjet Agencije je cijenio da je žalba osnovana, pa je ista usvojena a predmet zbog prirode upravne stvari dostavlja na ponovni postupak prvostepenom organu koji je dužan u ponovnom postupku u roku od 20 dana od prijema na osnovu pravilne primjene Zakona o slobodnom pristupu informacijama donijeti rješenje u postupku odlučivanja o predmetnom zahtjevu.

Na osnovu člana 126 stav 7 Zakona o upravnom postupku je poništeno prvostepeno rješenje, a predmet se zbog prirode upravne stvari dostavlja na ponovni postupak prvostepenom organu.

Budući da je poništen rješenje prvostepenog organa i predmet vraćen na ponovno odlučivanje stoga upravni postupak nije okončan tako da se nijesu stekli uslovi za naknadu troškova postupka shodno članu 94 Zakona o upravnom postupku.

Sa iznjetih razloga, shodno članu 38 Zakona o slobodnom pristupu informacijama i člana 126 stav 7 Zakona o upravnom postupku, odlučeno je kao u izreci.

**Pravna pouka:** Protiv ovog Rješenja može se pokrenuti Upravni spor u roku od 20 dana od dana prijema.

**SAVJET AGENCIJE:**

**Predsjednik, Muhamed Gjokaj**