**C R N A G O R A**

**AGENCIJA ZA ZAŠTITU LIČNIH PODATAKA**

**I SLOBODAN PRISTUP INFORMACIJAMA**

**Br.UPII 07-30-706-3/17**

**Podgorica, 01.03.2019.godine**

Agencija za zaštitu ličnih podataka i slobodan pristup informacijama-Savjet Agencije, postupajući po tužbi U br.1475/18, rješavajući po žalbi NVO Mans 17/107731-107733 od 01.02.2017. godine izjavljene protiv rješenja Investiciono-razvojnog fonda Crne Gore br. 05-17003-161/1 od 18.01.2017. godine, kojeg zastupa Veselin Radulović advokat iz Podgorice na osnovu člana 38 Zakona o slobodnom pristupu informacijama (“Sl.list Crne Gore”, br.44/12), člana 237 stav 2 i člana 256 Zakona o opštem upravnom postupku (“Sl.list Crne Gore”, br.60/03, 73/10 i 32/11) je na sjednici održanoj dana 08.02.2019.godine donio:

**R J E Š E NJ E**

Poništava se rješenje Savjeta Agencije UP II 07-30-706-2/17 od 07.02.2018 godine.

Žalba se usvaja.

Poništava se rješenje Investiciono-razvojnog fonda Crne Gore AD Podgorica br. 05-17003-161/1 od 18.01.2017. godine .

Predmet se vraća prvostepenom organu na ponovni postupak i odlučivanje.

**O b r a z l o ž e nj e**

Član 256 Zakona o opštem upravnom postupku propisuje da organ protiv čijeg je rješenja blagovremeno pokrenut upravni spor može, do završetka spora, ako uvažava sve zahtjeve tužbe, poništiti ili izmijeniti svoje rješenje iz onih razloga iz kojih bi sud mogao poništiti takvo rješenje, ako se time ne vrijeđa pravo stranke u upravnom postupku ili pravo trećeg lica.

Savjet Agencije je na sjednici Savjeta održanoj dana 08.02.2019. godine poništio rješenje UP II 07-30-706-2/17 od 07.02.2018 godine i odlučio da usvoji žalbu.

Prvostepeni organ je donio rješenje br. 05-17003-161/1 od 18.01.2017.godine, po osnovu podnijetog zahtjeva za slobodan pristup informacijama NVO Mans br. 17/107731-107733 od 16.01.2017. godine na način što je odlučeno: “Odbija se Zahtjev za pristup informaciji Mreže za afirmaciju nevladinog sektora - MANS br. 17/107731 - 107733 od 16.01.2017. godine“. U obrazloženju osporenog rješenja se navodi se da prvostepeni organ tokom decembra 2016. godine nije zaključio nijedan protokol o poslovnoj saradnji sa poslovnim bankama, zbog čega se predmetni zahtjev u ovom dijelu odbija, te da su svi protokoli sa poslovnim bankama koji su zaključeni u prethodnom periodu, javno objavljeni i dostupni na internet stranici Fonda- [www.irfcg.me](http://www.irfcg.me) u meniju "DOKUMENTA IRF”, podmeni "PROTOKOLI". Dalje se navodi da prvostepeni organ u navedenom periodu nije zaključen nijedan protokol sa lokalnim samoupravama u Crnoj Gori, te da su svi protokoli zaključeni sa opštinama u Crnoj Gori javno objavljuju i dostupni su na internet stranici Fonda - [www.irfcg.me](http://www.irfcg.me) u meniju "DOKUMENTA IRF", podmeni "PROTOKOLI". Predmetni zahtjev se odbija u dijelu koji se odnosi na dostavljanje odluka o dodjeli kredita koje je koje je Odbor direktora Investiciono razvojnog fonda donio u decembru 2016. godine, jer su podaci o odobrenim kreditima javno objavljeni i dostupni na internet stranici Fonda - [www.irfcg.me](http://www.irfcg.me) meni "REALIZOVANI KREDITI", u dokumentu PDF formata pod nazivom "Odobreni krediti IRF-a u 2016. godini".

Protiv ovog rješenja u zakonskom roku podnosilac zahtjeva je uložio žalbu. U žalbi se u bitnom navodi da se rješenje pobija zbog povrede pravila postupka i pogrešno i nepotpuno utvrđenog činjeničnog stanja. Žalilac ukazuje da pretragom navedenog sajta prema uputstvima datim u rješenju nije mogao pronaći Odluke o dodijeljenim kreditima koje je ovaj organ donio u navedenom periodu, te se na istima nalazi samo tabela sa podacima o navedenim kreditima, a što nije bio predmet zahtjeva i ne predstavlja relevantnu informaciju u konkretnom slučaju, te da se iz dokumenta do kog su došli na navedeni način mogu se saznati samo informacije o komitentima, iznosu odobrenog kredita i nazivu projekta, ali i ne sve ostale informacije sadržane u Odluci o odobrenju kredita, pa se zaključuje da je prvostepeni organ pogrešno utvrdio činjenično stanje, poistovjećujući tabelarni prikaz sa navedenog sajta sa Odlukama koje su predmet zahtjeva. Žalilac ukazuje na odredbu člana 26 stav 1 i 2 Zakona o slobodnom pristupu informacijama. Navodi se da prvostepeni organ upućuje na informaciju koja ne zadovoljava sadržinu traženih informacija, te ukazuje na to da je ovakva odluka prvostepenog organa nezakonita. Žalilac upućuje Agenciju na rješenje Investiciono - razvojnog fonda broj: 05-3512/1 od dana 09.09.2014. godine, kojim ie odlučeno o našem zahtjevu broi: 15/72932 a kojim su takođe tražene Odluke o odobrenim kreditima koje je Fond donio u 2014.godini, koje su uredno i dostavljene, iz ovog odgovora se jasno može zaključiti da prvostepeni organ u svom faktičkom posjedu mora imati tražene Odluke o dodjeli kredita jer postoji zakonska obaveza ovog organa za donošenje istih. Žalilac je mišljenja da prvostepeni organ posjeduje tražene Odluke o dodijeljenim kreditima u formi u kojoj je iste ranije dostavljao žaliocu, a ne samo u formi tabelarnog prikaza odobrenih kredita koji je dostupan na sajtu. Žalilac je blagovremeno izjavio Žalbu i predložio da Savjet Agencije za zaštitu ličnih podataka i slobodan pristup informacijama poništi rješenje Investiciono - razvojnog fonda Crne Gore AD broj: 05-17003-161/1 od 18. januara 2017. godine i meritorno odluči po žalbi.Traži troškove postupka po AT-u.

U odgovoru na žalbu žalilac osporava navode prvostepenog organa koji se odnose na odluke o dodjeli kredita, jer isti ne odgovaraju stvarnom činjeničnom stanju, i navodi da pretragom internet stranice Fonda nije mogao pronaći tražene podatke, ali prije toga konstatuje da ,,u obrazloženju osporenog rješenja ovaj organ navodi daje u navedenom periodu zaključio ukupno četiri protokola o poslovnoj saradnji i da su oni javno objavljeni na internet stranici Fonda..“, zbog čega je žalba nejasna i nerazumljiva, jer se ne zna na koje se rješenje odnosi! Donosilac pobijanog rješenja pravilno je primijenio Zakon o slobodnom pristupu informacijama, gdje je u zakonskom roku uputio podnosioca zahtjeva na sajt Investiciono-razvojnog fonda Crne Gore A.D. da preuzme tražene informacije. Neposrednim uvidom na internet stranicu Investiciono-razvojnog fonda Crne Gore A.D www.irfcg.me. meni "REALIZOVANI KREDITI", u dokumentu PDF formata pod nazivom "Odobreni krediti IRF-a u 2016. godini" mogu se naći svi traženi podaci traženi u inicijalnom zahtjevu, a naročito broj odobrenih kredita, lica kojima su odobreni krediti, odobrene iznose kredita, svrha za šta su krediti odobreni, kao i prebivališta-sjedišta korisnika kredita. Ostali podaci iz odluke o odobrenju kredita, za koje podnosilac žalbe navodi da im je Fond ranije dostavljao, čine sastavni dio ugovora o kreditu, koji shodno donesenom Pravilniku o poslovnoj tajni Investiciono-razvojnog fonda Crne Gore A.D. predstavljaju poslovnu tajnu. Time je Investiciono-razvojni fond Crne Gore A.D. u cjelosti odgovorio zahtjevu Mreže za afirmaciju nevladinog sektora - MANS Podgorica br. 17/107731 - 107733 od 16.01.2017. godine. Ovime je u cjelosti ispunjena i odredba člana 26 stav 1 Zakona o slobodnom pristupu informacijama ("SI. list Crne Gore", br. 44/12 od 09.08.2012), gdje se navodi da “Organ vlasti nije dužan da omogući putem e-maila pristup informaciji koju posjeduje, ako je ona javno objavljena u Crnoj Gori ili dostupna na internet stranici organa vlasti“ Skreće se pažnja da je podnosiocu žalbe odranije poznato da su traženi podaci javno prezentovani na sajtu Investiciono-razvojnog fonda Crne Gore A.D. Naime, postupajući i rješavajući po Zahtjevima za pristup informacijama NVO MANS iz Podgorice br. 15/77487 - 77488 od 04.05.2015. godine, br. 15/79134-79139 od 11.08.2015.godine, br. 15/79695-79696 od 28.09.2015. godine, br. 15/80147-80148 od 26.10.2015. godine, br. 15/81111-81112 od 7.12.2015. godine, br. 15/81936 - 81937 od 30.12.2015. godine, br. 16/85163 - 85171 od 04.04.2016.godine, br. 16/87882 - 87884 od 11.05.2016.godine, br. 16/90504-90506 od 3.06.2016. godine, br. 16/93794 - 93796 od 12.07.2016. godine i br. 16/95061 - 95063 od 5.08.2016.godine i drugim zahtjevima MANS-a, kojim je takođe traženo dostavljanje određenih odluka o kreditu, Fond je donio odgovarajuća rješenja i podnosioca zahtjeva uputio na navedenu internet stranicu Fonda, gdje se nalaze traženi podaci. Kako su podnosiocu zahtjeva traženi podaci dostupni na internet stranici, šta podnosilac zahtjeva i priznaje u predmetnoj žalbi, time se jasno stavlja do znanja da su razlozi žalbe i navođenje propisa na koji se navodno zasniva predmetna žalba neutemeljeni. Posebno navodimo, da su na internet stranici navedeni svi bitni elementi iz Odluke o odobrenju kredita, a tiču se korisnika, iznosa i namjene kredita. Takođe, na internet stranici su dostupni podaci o kreditnim uslovima sve 23 (dvadesettri) kreditne linije Fonda za 2016. godinu. Takođe, skreće se pažnja, da je Investiciono-razvojni fond Crne Gore A.D. osnovan Zakonom o Investiciono-razvojnom fondu Crne Gore A.D. (,,S1. list CG, br. 88/09 i 40/10“) i predstavlja finansijsku instituciju čija je djelatnost odobravanje kredita i izdavanje garancija kojima se podstiče osnivanje i razvoj malih i srednjih preduzeća, kao i svi ostali poslovi kojima se obezbjeđuje podrška ekonomskom razvoju Države, u skladu sa ovim zakonom. Investiciono-razvojni fond Crne Gore A.D. odobrava kredite direktno ili posredstvom banaka. Shodno članu 12 stav 3 i 4 navedenog Zakona, Fond je dužan da rizike u obavljanju kreditnih poslova i poslove izdavanja garancija svodi na najmanju mjeru, rukovodeći se principima opreznog bankarskog poslovanja, te da izvještaje o kreditnim poslovima i poslovima izdavanja garancija Fond dostavlja Centralnoj banci Crne Gore u skladu sa propisom Centralne banke Crne Gore. Shodno odredbama člana 37 Zakona o Centralnoj banci Crne Gore ("SI. list CG", br. 40/10, 46/10 i 6/13) Centralna banka Crne Gore uspostavlja i vodi registar kreditnih zaduženja pojedinih lica prema bankama i fmansijskim institucijama. Podatke i informacije iz kreditnog registra banke, finansijske institucije i druga lica su dužni da čuvaju kao tajnu, shodno odredbama člana 37 stav 5 i 6 Zakona o Centralnoj banci Crne Gore. Obzirom da su podaci o odobrenim kreditima Investiciono- razvojnog fonda Crne Gore A.D. sastavni dio kreditnog registra Centralne banke Crne Gore to znači da se obaveza čuvanja podataka i informacija iz kreditnog registra Centralne banke Crne Gore odnosi na Investiciono-razvojni fond Crne Gore A.D, jer bi u suprotnom ustupanje i odavanje traženih podataka trećim licima predstavljalo direktno kršenje navedenog zakona. Obzirom na zakonsku obavezu Investiciono-razvojnog fonda Crne Gore A.D. da se rukovodi načelima opreznog bankarskog poslovanja, te odobravanje kredita posredstvom banaka i saradnju sa bankama po ovom osnovu Fond je vezan i za poštovanje odredbi Zakona o bankama (“SI. list CG”, br. 17/08, 44/10 i 40/11), kojim su pored ostalog, uređeni osnivanje, upravljanje, poslovanje i kontrola rada lica koja se bave kreditno-garantnim poslovima. Navedeni Zakon u članovima 84 i 85 tretira i institut bankarske tajne, gdje se pored ostalog bankarskom tajnom smatraju i podaci o klijentu do kojih je banka, odnosno finansijska institucija došla na osnovu pružanja usluga klijentu. Imajući u vidu naprijed navedeno, Investiciono-razvojni fond Crne Gore A.D. predlaže da Agencija za zaštitu ličnih podataka i slobodan pristup informacijama, odbije predmetnu žalbu u cjelosti kao neosnovanu.

Nakon razmatranja spisa predmeta, žalbenih i tužbenih navoda Savjet Agencije nalazi da je žalba osnovana.

Član 237 stav 2 Zakona o opštem upravnom postupku propisuje da ako drugostepeni organ nađe da će nedostatke prvostepenog postupka brže i ekonomičnije otkloniti prvostepeni organ on će svojim rješenjem poništiti prvostepeno rješenje i vratiti predmet prvostepenom organu na ponovni postupak. Savjet Agencije, ispitujući zakonitost osporenog akta je utvrdio da je prvostepeni organ nije pravilno primjenio materijalno pravo, tačnije odredbu člana 26 Zakona o slobodnom pristupu informacijama kojim je propisano da organ vlasti nije dužan da omogući putem e-maila pristup informaciji koju posjeduje, ako je ona javno objavljena u Crnoj Gori ili dostupna na internet stranici organa vlasti. Uvidom u internet stranicu prvostepenog organa i neposrednim uvidom u kopije svih odluka o dodjeli kredita koje je Odbor direktora Investiciono razvojnog fonda donio u decembru 2016. godine Savjet Agencije je utvrdio da informacije koje su javno objavljene na prethodno navedenom sajtu, sadržinski ne odgovaraju informacijama koje su tražene predmetnim zahtjevima za slobodan pristup informacijama, budući da je žalilac tražio da mu se dostave sve odluke o dodjeli kredita, a da informacija koja je objavljena na internet stranici prvostepenog organa predstavlja tabelarni prikaz dodijeljenih kredita, koji ne sadrži sve podatke koje sadrže traženi dokumenti. Shodno prethodno navedenom zaključuje se da je prvostepeni organ pogrešno utvrdio činjenično stanje, poistovjećujući tabelarni prikaz sa navedenog sajta sa Odlukama koje su predmet zahtjeva iz kog razloga je pogrešno primjenio odredbu člana 26 Zakona o slobodnom pristupu informacijama i te je neosnovano pozivanje prvostepenog organa na član 26 Zakona o slobodnom pristupu informacijama, kao i pozivanje na Zakon o bankama i poslovnu tajnu.

Savjet Agencije je mišljenja da se odgovorom na žalbu ne može dopunjavati osporeno rješenje na način koji bi doveo do konvalidacije istog. S tim u vezi pozivanje prvostepenog organa na odredbe Zakona o Centralnoj banci, kojim se propisuje obaveza čuvanja tajnosti podataka i informacija iz kreditnog registra banke nijesu od značaja, budući da je prvostepeni organ odbio predmetni zahtjev u dijelu koji se odnosi na dostavljanje svih odluka o dodjeli kredita koje je Odbor direktora Investiciono razvojnog fonda donio u decembru 2016. godine pozivajući se isključivo na odredbu člana 26 Zakona o slobodnom pristupu informacijama.

Prvostepeni organ dužan u ponovnom postupku u roku od 20 dana od prijema rješenja na osnovu pravilno utvrđenog činjeničnog stanja donese novo rješenje u kojem će pravilno primijeniti odredbe Zakona o slobodnom pristupu informacijama.

Na osnovu člana 237 stav 2 Zakona o opštem upravnom postupku je poništen prvostepeno rješenje, a predmet se zbog prirode upravne stvari dostavlja na ponovni postupak prvostepenom organu.

Budući da je poništeno rješenje prvostepenog organa i predmet vraćen na ponovno odlučivanje stoga upravni postupak nije okončan tako da se nijesu stekli uslovi za naknadu troškova postupka shodno članu 107 Zakona o opštem upravnom postupku.

Savjet Agencije je cijenio i ostale navode iz žalbe, pa je našao da nijesu od uticaja za drugačije rješavanje u ovoj pravnoj stvari.

Sa iznjetih razloga, shodno članu 38 Zakona o slobodnom pristupu informacijama i člana 237 stav 2 Zakona o opštem upravnom postupku, odlučeno je kao u izreci.

**Pravna pouka:** Protiv ovog Rješenja može se pokrenuti Upravni spor u roku od 20 dana od dana prijema.

**SAVJET AGENCIJE:**

**Predsjednik, Muhamed Gjokaj**