**C R N A G O R A**

**AGENCIJA ZA ZAŠTITU LIČNIH PODATAKA**

**I SLOBODAN PRISTUP INFORMACIJAMA**

**Br. UPII 07-30-2887-2/18**

**Podgorica, 11.03.2019.godine**

Agencija za zaštitu ličnih podataka i slobodan pristup informacijama - Savjet Agencije, rješavajući po žalbi X X br. UP II 07-30-2887-1/18 od 01.08.2018.godine izjavljene zbog poništaja rješenja Uprave za nekretnine PJ Budva broj: 467-104-254/18 od 05.07.2018.godine, na osnovu člana 38 Zakona o slobodnom pristupu informacijama (“Sl.list Crne Gore”, br.44/12 i 030/17) i člana 126 stav 7 Zakona o upravnom postupku ("Službeni list Crne Gore", br. 056/14 od 24.12.2014, 020/15 od 04.10.2015, 040/16 od 07.08.2016, 037/17 od 14.06.2017) je na sjednici održanoj dana 02.02.2019.godine donio:

**R J E Š E NJ E**

Usvaja se žalba.

Poništava se rješenje Uprave za nekretnine PJ Budva broj: 467-104-254/18 od 05.07.2018.godine.

Predmet se dostavlja prvostepenom organu na ponovni postupak i odlučivanje.

**O b r a z l o ž e nj e**

Prvostepeni organ je donio rješenje po osnovu podnijetog zahtjeva za slobodan pristup informacijama X X br. 467-104-254/18 od 21.06.2018.godine, u kojem se navodi: „Dozvoljava se pristup traženoj informaciji u vidu fotokopije i to: spisi predmeta kopija rješenja br. 954-104-U-4681/14 i br. 954-104-U-5755/17. Pristup predmetnim dokumentima ostvariće se dostavom fotokopije, putem pošte, preporučenom pošiljkom na adresu podnosioca zahtjeva. Troškovi postupka određuju se u iznosu od 2,10 € koje je stranka dužna uplatiti u Budžet Crne Gore na račun broj: 832-1082-55 i o tome dostavi odgovarajući dokaz Upravi.“ U obrazloženju rješenja se navodi da je X X iz Podgorice podnio zahtjev za pristup informacijama za dostavljanje rješnja iz spisa predmeta pod br. 954-104-U-4681/14 i br. 954-104-U-5755/17. Odredbom člana 21. Zakona o slobodnom pristupu informacijama propisano je da je državni organ dužan omogućiti podnosiocu zahtjeva pristup informacijama u svom posjedu, na način kako to zahtjeva, u skladu sa članom 6 i 13 ovog Zakona. U smislu člana 33. Zakona o slobodnom pristupu informacijama propisano je da podnosilac zahtjeva snosi troškove postupka u vezi sa ostvarivanjem prava na pristup informacija koji se odnosi samo na stvarne troškove organa vlasti u pogledu potpisivanja fotokopiranja i dostavljanja informacija. Troškovi postupka odnose se na izradu fotokopija predmetne dokumentacije u iznosu od 0,05 € (pet centi) po strani (2 strane) i 2,00 € na troškove dostave preporučenom pošiljkom. Na osnovu izloženog, rješeno je kao u dispozitivu ovog rješenja.

Protiv ovog rješenja u zakonskom roku podnosilac zahtjeva je uložio žalbu. U žalbi je navedeno da se rješenje pobija zbog bitne povrede pravila postupka, zbog nepravilno utvrđenog činjeničnog stanja i zbog pogrešne primjene materijalnog prava. U bitnom se navodi da jeRješenjem br. 467-104.254/18 od 05.07.2018. Uprava za nekretnine - Područna jedinica Budva dozvolila pristup informacijama za koje žalilac podnio zahtjev, navodeći međutim u izreci da se radi o spisima predmeta kopija Rješenja br. 954-104-U-4681/14 i Rješenja br. 954-104-U-5755/17, što je samo dio traženih informacija. Zahtjevom za slobodan pristup informacijama žalilac je tražioRješenje Uprave za nekretnine - Područna jedinica Budva, kojim se vrši parcelacija katastarske parcele 97/4 tada (12.09.2014. kada je iz državne prešla u privatnu svojinu, radi privođenja namjeni) upisane u LN 1189 KO Bečići ukupne površine 219m2 starog stanja - u katastarsku parcelu 97/7 sada upisanu u LN 1353 KO Bečići, ukupne površine 109m2,sa zahtjevom, elaboratom o parcelaciji i drugim aktima koje je podnosilac zahtjeva priložio, a na osnovu kojih je doneseno rješenje o navedenoj parcelaciji. Žalilac ističe da je predmet zahtjeva za pristup informacijama ne samo rješenje kojim se vrši parcelacija tadašnje katastarske parcele 97/4 u katastarsku parcelu 97/7, već i zahtjev za parcelaciju, elaborat o parcelaciji i druge zakonite i vjerodostojne isprave koje je podnosilac zahtjeva za parcelaciju priložio, a na kojima je organ od kojeg su informacije tražene zasnovao rješenje koje je tim povodom donio. U Rješenju o parcelaciji broj 954-104-U-5755/17 od 15.01.2018. koje je Uprava za nekretnine - Područna jedinica Budva dostavila po u cjelosti odobrenom zahtjevu za slobodan pristup, navodi se da je to rješenje donijeto na osnovu sudskog poravlanja koje je sklopljeno pred Osnovnim sudom u Kotoru Posl. Br. I. 1475/17 od 20.11.2017. a shodno elaboratu firme “Geo Mišo” u Budvi br. 113/17 od 03.11.2017. te da su podatci u navedenim ispravama obrađeni od strane stručnog lica Uprave za nekretnine - Područna jedinica u Budvi i da je na njima zasnovano Rješenje o o parcelaciji broj 954- 104-U-5755/17 od 15.01.2018. koje je dostavljeno. Obzirom da je ožalbenim Rješenjem 467-104.254/18 od 05.07.2018. dozvoljen pristup dijelu traženihh informacija iz zahtjeva, odnosno da organ vlasti ne navodi da djelimično dozvoljava pristup i da ga odbija u drugom dijelu traženih informacija, niti obavještava da one ne postoje u spisima predmeta i da je zbog toga nemoguće ostvariti pristup njima, žalilac traži da Savjet Agencije povodom ove žalbe donose odluku kojom se odobrava slobodan pristup svim traženim informacijama iz Zahtjeva X X iz Podgorice, a posebno Zahtjevu za parcelaciju na osnovu kojeg je donijeto Rješenje o parcelaciji broj 954-104-U-5755/17 od 15.01.2018. te sudskom poravnanju koje je sklopljeno pred Osnovnim sudom u Kotoru Posl. Br. I. 1475/17 od 20.11.2017., elaboratu firme “Geo Mišo” u Budvi br. 113/17 od 03.11.2017. kao i drugim zakonitim i vjerodostojnim ispravama na kojima je Uprava za nekretnine - Područna jedinica u Budvi zasnovala Rješenje o parcelaciji broj 954-104-U-5755/17 od 15.01.2018. i koje se po Zakonu čuvaju u arhivu tog državnog organa.

Član 126 stav 7 Zakona o upravnom postupku propisuje da ako drugostepeni organ nađe da će nedostatke prvostepenog postupka brže i ekonomičnije otkloniti prvostepeni organ on će svojim rješenjem poništiti prvostepeno rješenje i vratiti predmet prvostepenom organu na ponovni postupak. Savjet Agencije je poništio prvostepeno rješenje zbog pogrešne primjene materijalnog prava i povrede pravila postupka. Članom 1 stav 2 tačka 1 Zakona o slobodnom pristupu informacijama(“Sl.list Crne Gore”, br.44/12 i 030/17) je propisano da se odredbe ovog Zakona ne primjenjuju se na:1) stranke u sudskim, upravnim i drugim na zakonu propisanim postupcima, kojima je pristup informacijama iz tih postupaka utvrđen propisom. Savjet Agencije preispitujući zakonitost osporenog rješenja je utvrdio da je prvostepeni organ izvršuo povredu pravila postupka i dao pogrešnu pravnu pouku, koja upućuje na to da je žalbu moguće izjaviti u roku od 8 dana. Zakon o upravnom postupku u članu 121 stav 3 propisuje da se žalba podnosi u roku od 15 dana od dana dostavljanja rješenja, ako zakonom nije drukčije određeno. Članom 34 stav 2 Zakona o slobodnom pristupu informacijama propisano je da protiv akta organa vlasti o zahtjevu za pristup informaciji podnosilac zahtjeva i drugo zainteresovano lice može izjaviti žalbu nezavisnom nadzornom organu nadležnom za zaštitu podataka o ličnosti i pristup informacijama, Agenciji za zaštitu podataka o ličnosti i pristup informacijama, preko organa vlasti koji je o zahtjevu rješavao u prvom stepenu. Savjet Agencije je cijenio da je žalba osnovana, pa je ista usvojena a predmet zbog prirode upravne stvari dostavlja na ponovni postupak prvostepenom organu koji je dužan u ponovnom postupku u roku od 20 dana od prijema na osnovu pravilne primjene Zakona o slobodnom pristupu informacijama donijeti rješenje u postupku odlučivanja o predmetnom zahtjevu. Na osnovu člana 126 stav 7 Zakona o upravnom postupku je poništeno prvostepeno rješenje, a predmet se zbog prirode upravne stvari dostavlja na ponovni postupak prvostepenom organu.

Savjet Agencije je cijenio i ostale navode iz žalbe, pa je našao da nijesu od uticaja za drugačije rješavanje u ovoj pravnoj stvari.

Sa iznijetih razloga, shodno članu 38 Zakona o slobodnom pristupu informacijama i člana 126 stav 7 Zakona o upravnom postupku, odlučeno je kao u izreci.

**Pravna pouka:** Protiv ovog Rješenja može se pokrenuti Upravni spor u roku od 20 dana od dana prijema.

**SAVJET AGENCIJE:**

**Predsjednik, Muhamed Gjokaj**