**C R N A G O R A**

**AGENCIJA ZA ZAŠTITU LIČNIH PODATAKA**

**I SLOBODAN PRISTUP INFORMACIJAMA**

**Br. UPII 07-30-223-2/16**

**Podgorica, 18.01.2019.godine**

Agencija za zaštitu ličnih podataka i slobodan pristup informacijama - Savjet Agencije, rješavajući po žalbi NVO Mans br. 16/82002-82003 od 10.02.2016. godine, izjavljene protiv akta Regulatorne agencije za energetiku broj: 16/31-2 od 25. januara 2016. godine, na osnovu člana 38 Zakona o slobodnom pristupu informacijama (“Sl.list Crne Gore”, br.44/12 i 030/17) i člana 235 stav 1 Zakona o opštem upravnom postupku (“Sl.list Crne Gore”,br.60/03, 73/10 i 32/11) je na sjednici održanoj dana 11.06.2018.godine donio:

**R J E Š E NJ E**

Žalba se odbija kao neosnovana.

**O b r a z l o ž e nj e**

Prvostepeni organ je donio akt br. 16/31-2 od 25. januara 2016. godine, po osnovu podnijetog zahtjeva za slobodan pristup informacijama NVO Mans br. 16/82002-82003 od 12.01.2016. godine, na način što se navodi da je Mreža za afirmaciju nevladinog sektora - MANS, iz Podgorice, zahtjevom, broj 16/82002- 82003 od 12.01.2016. godine, zatražila kopije sledećih informacija Biznis plana Elektroprivrede Crne Gore AD Nikšić za 2016.godinu, koji je odobrila Regulatorna agencija za energetiku, i Biznis plana Cmogorskog elektroprenosnog sistema AD Podgorica za 2016. godinu, koji je odobrila Regulatorna agencija za energetiku. Ukazuje se da je u postupku sprovedenom po predmetnom zahtjevu utvrđeno da prvostepeni organ posjeduje tražene informacije i da su iste dostupne na njegovoj internet stranici. Ističe se da prvostepeni organ ne odobrava biznis planove ovih subjekata, već su isti dostavljeni u postupku odobravanja regulatorno dozvoljenog prihoda i cijena za 2016. godinu. Prvostepeni organ je u cilju lakšeg pronalaženja traženih informacija na web adresi Regulatorne agencije za energetiku, uputio podnosioca zahtjeva da je potrebno slijediti sledeće korake: za informaciju koja se odnosi na: Biznis plan Elektroprivrede Crne Gore AD Nikšić 2015-2019: www.regagen.co.me/category/aktuelnosti/page/3/Zahtjev za utvrđivanje regulatorno dozvoljenog prihoda i cijena - EPCG ODS i JS/OVDJE/EPCG Dokumentacija.rar/EPCG Dokumentacija/EPCG Dopune/Dostavljeno 20.10.2015/EPCG - Postupanje po dopisu RAE broj 15-2588 od 05.10.2015. pdf. i za informaciju koja se odnosi na: Biznis plan Crnogorskog elektroprenosnog sistema AD Podgorica za 2016. godinu: www.regagen.co.me/category/aktuelnosti/page/3/Zahtjev za utvrđivanje regulatorno dozvoljenog prihoda i cijena - CGES/OVDJE/CGES Dokumentacija.rar/CGES Dokumentacija/CGES, Zahtjev o RDP/Predati Zahtjev 31.08.2015/7. POSLOVNA TAJNA BP 2016.pdf. U kranjem se navodi da je članom 26 stav 1 Zakona o slobodnom pristupu informacijama propisano da organ vlasti nije dužan da dostavlja informaciju koja je javno objavljena u zemlji ili dostupna na njegovoj internet stranici, o predmetnom zahtjevu odlučeno je na navedeni način.

Protiv ovog akta u zakonskom roku podnosilac zahtjeva je uložio žalbu. U žalbi se u bitnom navodi da se akt pobija zbog povrede pravila postupka. Navodi se da je dana 26. januara 2016. godine, prvostepeni organ dostavio akt broj: 16/31-2 od 25. januara 2016. godine, kojim se žalilac obavještava da je tražena informacija javno objavljena na internet stranici Regulatorne agencije za energetiku www.regagen.co.me, pri čemu ovaj organ navodi i linkove na kojima se navodno nalaze traženi biznis planovi navedenih privrednih društava. Žalilac ističe da je u postupku donošenja osporenog akta prvostepeni organ na štetu žalioca povrijedio zakon, a koja povreda se sastoji u sljedećem: Shodno odredbi člana 26 stav 1 Zakona o slobodnom pristupu informacijama, organ vlasti nije dužan da omogući putem e-maila pristup informaciji koju posjeduje, ako je ona javno objavljena u Crnoj Gori ili dostupna na internet stranici organa vlasti, dok je prema stavu 2 istog člana: "U slučaju iz stava 1 ovo člana organ vlasti dužan je da, u roku od tri dana od dana podnošenja zahtjeva, u pisanoj formi obavijesti podnosioca zahtjeva o tome gdje je i kada tražena informacija javno objavljena." Ukazuje se da su pretragom navedenog sajta pronadeni biznis planovi koji su nepotpuni i koji ne sadrže jasan pregled investicija koje su navedena privredna društva planirala u navedenom periodu, iako su informacije o budućim investicijama privrednih društava i roku realizacije istih morali biti sastavni dio navedenih biznis planova. Žalilac je mišljenja da prvostepeni organ u svom posjedu mora imati biznis planove koje su mu navedena privredna društva dostavila, a koji sadrže preciznu projekciju investicionih ulaganja navedenih privrednih društava u datom periodu. Navodi se da sem što biznis plan sadrži prikaz svih investicionih ulaganja koja navedena privredna društva planiraju da realizuju u navedenom periodu, isti, po nalaženju žalioca, mora sadržati i informacije o izvorima finansiranja tih investicija, što bi u konkretnom podrazumijevalo da su ova privredna društva u svom biznis planu obavezna da razlože svaku planiranu investiciju na način što će prvostepeni organ pružiti informaciju i o sredstvima iz kojih će se navedene investicije finansirati. Žalilac navodi da je nesporno da prvostepeni organ u svom faktičkom posjedu ima biznis planove koji sadrže detaljan prikaz i pregled svih planiranih investicija navedenih privrednih društava, kao i prikaz svih izvora finansiranja tih investicija, jer su joj isti morali biti dostavljeni u postupku odobravanja regulatorno dozvoljenog prihoda i cijena za 2016. godinu. Ukazuje se da je shodno odredbi člana 9 stav 1 tačka 2 Zakona o slobodnom pristupu informacijama, informacija u posjedu organa vlasti je faktičko posjedovanje tražene informacije od strane organa vlasti (sopstvena informacija, informacija dostavljena od drugog organa vlasti ili od trećeg lica), bez obzira na osnov i način sticanja. Žalioc ističe da mu je uskraćeno zakonsko pravo na slobodan pristup informacijama, te blagovremeno izjavljuje žalbu i predlaže da Savjet Agencije za zaštitu ličnih podataka i slobodan pristup informacijama poništi akt prvostepenog organa i meritorno odluči po žalbi. Žalilac je tražio troškove postupka po AT-u.

Nakon razmatranja spisa predmeta i žalbenih navoda Savjet Agencije nalazi da je žalba neosnovana.

Član 235 stav 1 Zakona o opštem upravnom postupku propisuje da će drugostepeni organ odbiti žalbu kada utvrdi da je postupak koji je rješenju prethodio pravilno sproveden i da je rješenje pravilno i na zakonu zasnovano, a žalba neosnovana. Naime prvostepeni organ je predmetnim aktom obavijestio podnisioca zahtjeva da je u posjedu informacija traženih zahtjevom br. 16/82002-82003 od 12.01.2016. godine, te da se iste nalaze na internet stranici prvostepenog organa, pritom je naveo i linkove na kojima se tražene informacije nalaze. Savjet Agencije, ispitujući zakonitost osporenog akta je utvrdio da je prvostepeni organ pravilno primjenio materijalno pravo, tačnije odredbu člana 26 Zakona o slobodnom pristupu informacijama kojim je propisano da organ vlasti nije dužan da omogući putem e-maila pristup informaciji koju posjeduje, ako je ona javno objavljena u Crnoj Gori ili dostupna na internet stranici organa vlasti. Uvidom u internet stranicu prvostepenog organa Savjet Agencije je utvrdio da su informacije tražene zahtjevom za slobodan pristup informacijama NVO Mans br. 16/82002-82003 od 12.01.2016. godine, javno objavljene na prethodno navedenom sajtu, a što ni žalilac ne spori u predmenoj žalbi. Navodi žalioca koji se odnose na nepotpunost biznis planova budući da isti ne sadrže jasan pregled investicija koje su navedena privredna društva planirala u navedenom periodu, nisu predmet rada Agencije, budući da Agencija nema ovlašćenja da ulazi u sadržaj i kvalitet predmetnih biznis planova.

Savjet Agencije je cijenio i ostale navode iz žalbe, pa je našao da nijesu od uticaja za drugačije rješavanje u ovoj pravnoj stvari.

Sa iznjetih razloga, shodno članu 38 Zakona o slobodnom pristupu informacijama i člana 235 stav 1 Zakona o opštem upravnom postupku, odlučeno je kao u izreci.

**Pravna pouka:** Protiv ovog Rješenja može se pokrenuti Upravni spor u roku od 20 dana od dana prijema.

**SAVJET AGENCIJE:**

**Predsjednik, Muhamed Gjokaj**