**C R N A G O R A**

**AGENCIJA ZA ZAŠTITU LIČNIH PODATAKA**

**I SLOBODAN PRISTUP INFORMACIJAMA**

**Br. UP II 07-30-4582-2/17**

**Podgorica, 11.01.2019. godine**

Agencija za zaštitu ličnih podataka i slobodan pristup informacijama - Savjet Agencije je, rješavajući po žalbi X X UP II 07-30-4582-1/17 od 06.12.2017.godine, izjavljene zbog povrede pravila postupka-nedonošenja rješenja Planinarskog saveza Crne Gore, na osnovu člana 38 Zakona o slobodnom pristupu informacijama („Sl.list Crne Gore, br.44/12 i 30/17) člana 235 stav 1 Zakona o opštem upravnom postupku („Sl.list Crne Gore, br.056/14, 020/15 i 040/15) je na sjednici održanoj dana 04.12. 2018. godine, donio:

**R J E Š E NJ E**

Žalba se odbija kao neosnovana.

**O b r a z l o ž e nj e**

Zbog povrede pravila postupka-nedonošenja rješenja Planinarskog saveza Crne Gore, podnosilac zahtjeva za pristup informaciji je uložio žalbu. U žalbi se navodi da je X X dana 16.11.2017.godine podnijeo zahtjev za pristup informacijama i to kopije: Akta Planinarskog saveza Crne Gore (odluka ili slično) kojim se utvrđuje dizajn, sadržaj i oblik priznanja koja Savez dodjeljuje fizičkim i pravnim licima za postignute rezultate i doprinos unapređenju planinarstva u Crnoj Gori. Podnosilac je zahtjev uputio preporučenom poštom i elektronskim putem, za šta je u prilogu žalbe dostavio dokaz.

Savjet Agencije je dana 29.01.2018. godine uputio dopis Planinarskom Savezu Crne Gore br. 07-42-839-1/18 kojim je zatražio od prvostepenog organa izjašnjenje u smislu člana 40 Zakona o slobodnom pristupu informacijama i zatražio spise predmeta formiranih po žalbi X X.

Prvostepeni organ je dana 07.02.2018.godine aktom br.UP br.19-1 odgovorio da Planinarski Savez Crne Gore nije organ vlasti i da se na njega ne odnose odredbe Zakona o slobodnom pristupu informacijama shodno članu 9 stav 1 tačka 1 ovog zakona.

Nakon razmatranja spisa predmeta i žalbenih navoda Savjet Agencije nalazi da se žalba odbija kao neosnovana.

Član 9 Zakona o slobodnom pristupu informacijama propisuje da pojedini izrazi u ovom zakonu imaju sljedeće značenje: 1) organ vlasti je državni organ (zakonodavni, izvršni, sudski, upravni), organ lokalne samouprave, organ lokalne uprave, ustanova, privredno društvo i drugo pravno lice čiji je osnivač, suosnivač ili većinski vlasnik država ili lokalna samouprava, pravno lice čiji se rad većim dijelom finansira iz javnih prihoda, kao i fizičko lice, preduzetnik ili pravno lice koje vrši javno ovlašćenje ili upravlja javnim fondom; 2) informacija u posjedu organa vlasti je faktičko posjedovanje tražene informacije od strane organa vlasti (sopstvena informacija, informacija dostavljena od drugog organa vlasti ili od trećeg lica), bez obzira na osnov i način sticanja; 3) objavljivanje informacije je omogućavanje sadržine informacije dostupnom; 4) objelodanjivanje informacije je saznanje sadržine informacije od strane podnosioca zahtjeva ili drugog lica koje nije zaposleno u organu vlasti u čijem se posjedu informacija nalazi; 5) dan podnošenja je dan kada je zahtjev ili drugi podnesak fizičkog ili pravnog lica primljen u organu vlasti; 6) dan dostavljanja je dan kada je rješenje ili drugi akt organa vlasti uručen podnosiocu zahtjeva; 7) javni funkcioner je lice koje taj status ima u smislu zakona kojim se uređuje sprječavanje sukoba interesa; 8) konvertovanje je proces pretvaranja određenog zapisa - dokumenta iz štampane u elektronsku formu i obratno.

Savjet Agencije je u konkretnom predmetu formiranom po žalbi X X br. UP II 07-30-4582-1/17 od 06.12.2017.godine, uvidom u spise predmeta i Zakon o slobodnom pristupu informacijama („Sl.list Crne Gore, br.44/12 i 30/17), utvrdio da Planinarski savez Crne Gore nije obveznik Zakona o slobodnom pristupu informacijama, te da iz iznijetog nije u obavezi da postupa po zahtjevima za slobodan pristup informacijama i dostavlja tražene informacije.

Sa iznijetih razloga, shodno članu 38 Zakona o slobodnom pristupu informacijama i člana 235 stav 1 Zakona o opštem upravnom postupku, odlučeno je kao u izreci.

**Pravna pouka:** Protiv ovog Rješenja može se pokrenuti Upravni spor u roku od 20 dana od dana prijema.

**SAVJET AGENCIJE:**

**Predsjednik, Muhamed Gjokaj**