**C R N A G O R A**

**AGENCIJA ZA ZAŠTITU LIČNIH PODATAKA**

**I SLOBODAN PRISTUP INFORMACIJAMA**

**Br. UPII 07-30-4635-2/17**

**Podgorica, 29.03.2019.godine**

Agencija za zaštitu ličnih podataka i slobodan pristup informacijama - Savjet Agencije, rješavajući po žalbi NVO Mans br. 17/115096-115097 od 09.11.2017. godine izjavljene protiv rješenja Osnovnog suda u Podgorici broj: Su V br.43/17 od dana 27.06.2017. godine, kojeg zastupa Veselin Radulović advokat iz Podgorice na osnovu člana 38 Zakona o slobodnom pristupu informacijama (“Sl.list Crne Gore”, br.44/12) i člana 126 stav 7 Zakona o upravnom postupku ("Sl. list CG", br. 056/14, 020/15, 040/16, 037/17) je na sjednici održanoj dana 28.12.2017. godine donio:

**R J E Š E NJ E**

Usvaja se žalba.

Poništava se rješenje Osnovnog suda u Podgorici broj: Su V br.43/17 od dana 23.10.2017. godine.

Predmet se dostavlja prvostepenom organu na ponovni postupak i odlučivanje.

**O b r a z l o ž e nj e**

Prvostepeni organ je donio rješenja broj: Su V br.43/17 od dana 27.06.2017. godine, po osnovu podnijetog zahtjeva za slobodan pristup informacijama NVO Mans br. 17/115096-115097 od 17.10.2017. godine, na način što je odlučeno: ” Dozvoljava se pristup informacijama po zahtjevu za slobodan pristup informacijama broj 17/115096-115097 od 17.10.2017.godine, podnosioca zahtjeva Mreže za afirmaciju nevladinog sektora - MANS, kojim je traženo dostavljanje kopija svih ugovora o radu na određeno/neodređeno vrijeme koje je Osnovni sud u Podgorici zaključio sa Jovanom Martinovićem (JMB: 2001991250011) od 2013.godine do danas, te svih platnih lista za zaposlenog Jovana Martinovića po svim ugovorima o radu koji su zaključeni sa njim od 2013.godine do danas. Kopije traženih akata biće dostavljene podnosiocu zahtjeva putem pošte, na adresu Ul. Dalmatinska br.188 - Podgorica, a nakon što podnosilac zahtjeva dostavi ovom sudu dokaz o uplati troškova postupka za pristup informacijama. Troškovi postupka za pristup informacijama iznose 21,00 €, a uplaćuju se u korist Budžeta Crne Gore, na žiro račun: 907-83001-19.” U obrazloženju rješenja se navodi da je riječ o licu koje je bilo zaposleno kod prvostepenog organa te je isti u posjedu traženih akata, pa pri činjenici da ne postoje razlozi za ograničenje pristupa informacijama, niti uopšte razlozi za odbijanje zahtjeva, to je odlučeno kao u izreci rješenja. Navodi se da na traženje podnosioca zahtjeva, akti će biti dostavljeni putem pošte na adresu naznačenu u predmetnom zahtjevu, a nakon što podnosilac zahtjeva dostavi ovom sudu dokaz o uplati troškova postupka. Ukazuje se da je čl.33 st.2 Zakona o slobodnom pristupu informacijama predviđeno je da podnosilac zahtjeva snosi troškove postupka za pristup informaciji koji se odnose na stvarne troškove organa vlasti radi kopiranja, skeniranja i dostavljanja tražene informacije, u skladu sa propisom Vlade Crne Gore, dok je st.5 istog člana propisano da se troškovi postupka plaćaju prije omogućavanja pristupa informaciji. Ističe se da odredba čl.33 st.6 ovog zakona propisuje da ako podnosilac zahtjeva ne dostavi dokaz da je uplatio troškove postupka u utvrđenom iznosu, organ vlasti mu neće omogućiti pristup traženoj informaciji. Čl.2 st.1 tač.1 al. 1 Uredbe o naknadi troškova u postupku za pristup informacijama ("Službeni list CG", br.66/2016 od 20.10.2016.godine) propisuje da se visina naknade troškova u postupku za pristup informacijama određuje za fotokopiranje informacije format A4 crno - bijeli 0,50 € po stranici. Kako traženi akti ovog suda broje 42 strane, to je primjenom prednje citirane odredbe podnosilac zahtjeva obavezan na isplatu troškova u iznosu od 21,00 € (42 х 0,50 €). Navodi se da čl.3 prednje citirane uredbe predviđa da podnosilac zahtjeva uplaćuje sredstva na ime naknade troškova u korist Budžeta Crne Gore, te da dokaz o uplati dostavlja organu vlasti koji vodi postupak za pristup informacijama.

Protiv predmetnog rješenja u zakonskom roku podnosilac zahtjeva je uložio žalbu. U žalbi se u bitnom navodi da se stav III predmetnog rješenja pobija zbog povreda pravila postupka, pogrešne primjene materijalnog prava i nepotpuno i nepravilno utvrđenog činjeničnog stanja. Navodi se da je dana 25.10.2017.godine prvostepeni organ, žaliocu dostavio predmetni akt. Žalilac ističe da odredba člana 33 stav 2 Zakona o slobodnom pristupu informacijama propisuje da podnosilac zahtjeva snosi troškove postupka za pristup informacijama koji se odnose na stvarne troškove organa vlasti radi kopiranja, skeniranja i dostavljanja tražene informacije, u skladu sa Uredbom o naknadi troškova u postupku za pristup informacijama ("Sl. list Crne Gore", br. 44/12 od 28.07.2016). Odredba člana 1 Uredbe o naknadi troškova u postupku pristupa informacijama propisuje da se troškovi postupka odnose samo na stvarne troškove organa vlasti u pogledu kopiranja, skeniranja i dostavljanja informacije. Odredbom člana 2 određena je visina naknade troškova koja za fotokopiranje u formatu A4 crno-bijeli iznosi 0,05eura po stranici. Ističe se da su pobijanim rješenjem troškovi pogrešno obračunati, te da se iz istog može zaključiti da je prilikom obračunavanja troškova pogrešno primijenjena važeća Uredba, a na osnovu čega je prvostepeni organ obračunao kopiranje po cijeni od 0,50 eura po stranici. Navodi se da je prvostepeni organ povrijedio načelo ekonomičnosti postupka iz člana 13 Zakona o opštem upravnom postupku kojim je propisano da se postupak mora voditi bez odugovlačenja i sa što manje troškova za stranku i druge učesnike u postupku, ali tako da se pribave svi dokazi potrebni za pravilno i potpuno utvrđivanje činjeničnog stanja i za donošenje zakonitog i pravilnog rješenja. Ukazuje se da je prvostepeni organ, ne dajući bilo kakve razloge za svoju odluku, a određivanjem troškova većih od stvarnih troškova, izložio žalioca dodatnim i nepotrebnim troškovima i doprinio odugovlačenju postupka. Žalioc ističe da mu je uskraćeno zakonsko pravo na slobodan pristup informacijama, te blagovremeno izjavljuje žalbu i predlaže da Savjet Agencije za zaštitu ličnih podataka i slobodan pristup informacijama poništi rješenja Osnovnog suda u Podgorici broj: Su V br.43/17 od dana 27. juna 2017. godine i meritorno odluči po žalbi. Traži troškove postupka po AT-u.

Nakon razmatranja spisa predmeta i žalbenih navoda, Savjet Agencije nalazi da je žalba osnovana.

Član 126 stav 7 Zakona o upravnom postupku propisuje ako drugostepeni organ nađe da će nedostatke prvostepenog postupka brže i ekonomičnije otkloniti prvostepeni organ on će svojim rješenjem poništiti prvostepeno rješenje i vratiti predmet prvostepenom organu na ponovni postupak. Savjet Agencije je ispitivao zakonitost rješenja Osnovnog suda u Podgorici broj: Su V br.43/17 od dana 23.10.2017. godine, kojim su troškovi postupka određeni u iznosu od 21,00€.

Troškovi postupka po zahtjevu slobodan pristup informacijama predviđeni su članom 33 Zakona o slobodnom pristupu informacijama i Uredbom o naknadi troškova u postupku za pristup informacijama ("Sl. list CG", br. 066/16 od 20.10.2016), o čemu je prvostepeni organ morao da vodi računa.

Savjet Agencije je u postupku preispitivanja zakonitosti predmetnog rješenja utvrdio da prvostepeni organ nije pravilno primijenio odredbu člana 33 stav 2 Zakona o slobodnom pristupu informacijama u vezi sa članom 2 stav 1 tačka 1 Uredbe o naknadi troškova u postupku za pristup informacijama ("Sl. list CG", br. 066/16 od 20.10.2016). Pomenutim članovima se propisuje da podnosilac zahtjeva snosi troškove postupka za pristup informaciji koji se odnose na stvarne troškove organa vlasti radi kopiranja, tražene informacije, u iznosu od 0,05€ po strani. U osporenom rješenju prvostepeni organ je pogrešno primjenio navedene članove s obzirom da je odredio troškove kopiranja u iznosu od 0,50€ po strani, a ne po propisanoj cijeni od 0,05€. Na osnovu člana 126 stav 7 Zakona o upravnom postupku je poništeno predmetno rješenje, a predmet se zbog prirode upravne stvari dostavlja na ponovni postupak prvostepenom organu.

Prvostepeni organ je dužan da u ponovnom postupku u roku od 20 dana od prijema rješenja, otkloni nepravilnost iz osporavanog rješenja na način što će pravilno primjeniti

odrebe člana 33 Zakona o slobobonom pristupu informacijama i člana 2 stav 1 tačka 1 Uredbe o naknadi troškova u postupku za pristup informacijama.

Budući da je poništeno rješenje prvostepenog organa i predmet vraćen na ponovno odlučivanje stoga upravni postupak nije okončan tako da se nijesu stekli uslovi za naknadu troškova postupka shodno članu 94 Zakona o upravnom postupku.

Sa iznjetih razloga, shodno članu 38 Zakona o slobodnom pristupu informacijama i člana 126 stav 7 Zakona o opštem upravnom postupku, odlučeno je kao u izreci.

**Pravna pouka:** Protiv ovog Rješenja može se pokrenuti Upravni spor u roku od 20 dana od dana prijema.

**SAVJET AGENCIJE:**

**Predsjednik, Muhamed Gjokaj**