**C R N A G O R A**

**AGENCIJA ZA ZAŠTITU LIČNIH PODATAKA**

**I SLOBODAN PRISTUP INFORMACIJAMA**

**Br. UP II 07-30-114-2/16**

**Podgorica, 07.02.2019. godine**

Agencija za zaštitu ličnih podataka i slobodan pristup informacijama-Savjet Agencije, rješavajući po žalbi Mreže za afirmaciju nevladinog sektora-MANS br. 15/81019-81021 od 25.12.2015. godine, izjavljene radi poništaja rješenja Ministarstva pravde broj: 01-45/15-1 od 08.12.2015.godine, na osnovu člana 38 Zakona o slobodnom pristupu informacijama (“Sl.list Crne Gore”, br. 44/12) i člana 235 stav 1 Zakona o opštem upravnom postupku (“Sl.list Crne Gore”, br. 60/03, 73/10 i 32/11) je na sjednici održanoj dana 26.12.2018.godine donio:

**R J E Š E NJ E**

Žalba se odbija kao neosnovana.

**O b r a z l o ž e nj e**

Prvostepeni organ je donio rješenje broj 01-45/15-1 od 08.12.2015.godine po osnovu podnijetog zahtjeva za slobodan pristup informacijama Mreže za afirmaciju nevladinog sektora-MANS na način što je odlučeno: “Odbija se zahtjev NVO Mreže za afirmaciju nevladinog sektora-MANS iz Podgorice, broj 15/81019-81021 od 24.11.2015. godine, kao neosnovan“. U obrazloženju rješenja se navodi da je odredbom člana 13 Zakona o slobodnom pristupu informacijama, propisano da je: “Organ viasti dužan da fizičkom i pravnom licu koje traži pristup informaciji omogući pristup informaciji ili njenom dijelu koju posjeduje, osim u slučajevima predviđenim ovim zakonom". Dalje, odredbom člana 30 stav 1 istog zakona propisano je između ostalog da: “O zahtjevu za pristup informaciji, osim u slučaju iz člana 22 ovog zakona, organ viasti odlučuje rješenjem, kojim dozvoljava pristup traženoj informaciji ili njenom dijelu ili zahtjev odbija”. U postupku po zahtjevu, Ministarstvo pravde je u cilju utvrđivanja činjeničnog stanja, na osnovu informacija koje su predmet zahtjeva, izvršio detaljni uvid u knjigu arhive od arhivskog broja 1 od 05.01.2010. godine, zaključno sa brojem: 1970 od 30.03.2010. godine i utvrdio da predmetni akt nije zaveden i istom nije dodjeljen djelovodni broj iz kog razloga ovaj organ nije u posjedu traženih informacija.

Protiv rješenja Ministarstva pravde, NVO Mreža za afirmaciju nevladinog sektora-MANS kao podnosilac zahtjeva je blagovremeno uložio žalbu. Žalba je izjavljena zbog povrede pravila postupka, te pogrešno utvrđenog činjeničnog stanja. U žalbi se u bitnom navodi da u postupku donošenja osporenog rješenja Ministarstvo finansija je povrijedilo Zakon o slobodnom pristupu informacijama, a koja povreda se ogleda u iznošenju činjenice da je Ministrstvo pravde izvršilo detaljan uvid u knjigu arhive od arhivskog broja 1 od 05.01.2010.godine, zaključno sa brojem 1970 od 30.03.2010. godine gdje je utvrđeno a predmetni akt nije zaveden, te da istom nije dodijeljen djelovodni broj iz kog razloga ovaj organ nije u posjedu traženih informacija. Žalilac dalje u cjelosti osporava navode prvostepenog organa da informacije tražene zahtjevom nema u svom faktičkom posjedu, te se poziva na odredbu člana 9 stav 1 tačka 2 Zakona o slobodnom pristupu informacijama koji kaže da informacija u posjedu organa vlasti je faktičko posjedovanje informacije od strane organa vlasti ( sopstvene informacije, informacije dostavljene od drugih organa vlasti ili trećih lica), bez obzira na osnov i način sticanja. Žalilac smatra da se informacija tražena zahtjevom nalazi u faktičkom posjedu prvostepenog organa, u smislu odredbe člana 9 stav 1 tačka 2 Zakona o slobodnom pristupu informacijama, te smatra da ne postoji pravni osnov za upućivanje podnosioca zahtjeva na druge organe vlasti. Žalilac nadalje iznosi da u dokumentu koji je naslovljen na Vladu Crne Gore- Uži kabinet, a koji potpisuje Miroslav Ivanišević (bez navođenja zvanja ministra), u kom je zatražio finansijsku pomoć koja se ogleda u izmirenju novčanih obaveza prema advokatima koji su ga zastupali u navedenom sudskom postupku kaže da je Odlukom Užeg kabineta Vlade Crne Gore od 11.januara 2010.godine zaduženo Ministarstvo pravde da se tadašnjem ministru Miroslavu Ivaniševiću pruži pravna i finansijska pomoć u procesu koji se vodi pred sudom u Bariju- Italija i da ista bude utvrđena protokolom koji bi definisao način i oblike pružanja pomoći. Ovaj navod, odnosno podatak, je i poslužio kao osnov žaliocu za podnošenje zahtjeva za slobodan pristup informacijama Ministarstvu pravde, na šta je skrenuo posebnu pažnju Savjetu Agencije za zaštitu ličnih podataka i slobodan pristup informacijama, apostrofirajući da smatra da se iz navedenog donosi nedvosmislen zaključak da prvostepeni organ u svom faktičkom posjedu mora imati informacije o pravnoj i finansijskoj pomoći koja je pružena tadašnjem ministru Miroslavu Ivaniševiću. Ministarstvo pravde je, međutim, izvršivši uvid u knjigu arhive utvrdilo da predmetni zahtjev nije zaveden tj. da istom nije dodijeljen djelovodni broj te je zaključeno da ovaj organ vlasti nije u posjedu tražene informacije. Žalilac dalje navodi da dokumentacija koja je tražena zahtjevom za slobodan pristup informacijama nije morala biti zavedena, te da navedena akta predstavljaju dokumentaciju internog karaktera. U skladu sa navedenim žalilac, NVO Mreža za afirmaciju nevladinog sektora-MANS smatra da osporavano rješenje ne sadrži valjane razloge i propise koji bi upućivali na rješenje dato u dispozitivu, i da je prvostepeni organ na ovaj način počinio povredu postupka koja je mogla biti od uticaja na rješavanje ove pravne stvari, zbog čega smatra da je osporeno rješenje nezakonito, pa je predložio Agenciji za zaštitu ličnih podataka i slobodan pristup informacijama da poništi rješenje Ministarstva pravde br. 01-45/15-1 od 08.decembra 2015.godine i naloži pristup traženim informacijama. Traži troškove postupka po AT-u.

U odgovoru na žalbu br.01-45/15-2 od 29.12.2015.godine Ministarstvo pravde je odbilo žalbu NVO-Mreže za afirmaciju nevladinog sektora kao neosnovanu, navodeći da su netačni navodi žalbe da se informacija tražena zahtjevom nalazi u faktičkom posjedu prvostepenog organa.

Nakon razmatranja spisa predmeta, žalbenih navoda i odgovora na žalbu Savjet Agencije je našao da je žalba neosnovana.

Član 235 Zakona o opštem upravnom postupku propisuje da drugostepeni organ će odbiti žalbu kada utvrdi da je postupak koji je rješenju prethodio pravilno sproveden i da je rješenje pravilno i na zakonu zasnovano, a žalba neosnovana. Članom 13 Zakona o slobodnom pristupu informacijama propisano je da je organ vlasti dužan da fizičkom i pravnom licu koje traži pristup informaciji omogući pristup informaciji ili njenom dijelu koju posjeduje, osim u slučajevima predviđenim ovim zakonom. Članom 30 stav 1 Zakona o slobodnom pristupu informacijama propisano je da o zahtjevu za pristup informaciji, osim u slučaju iz člana 22 ovog zakona, organ vlasti odlučuje rješenjem, kojim dozvoljava pristup traženoj informaciji ili njenom dijelu ili zahtjev odbija. Članom 30 stav 5 Zakona o slobodnom pristupu informacijama propisano je da rješenje kojim se odbija zahtjev za pristup informaciji, odnosno ponovnu upotrebu informacija sadrži detaljno obrazloženje razloga zbog kojih se ne dozvoljava pristup traženoj informaciji, odnosno ponovna upotreba informacija. Član 9 stav 1 tačka 2 Zakona o slobodnom pristupu informacijama propisuje da je informacija u posjedu organa vlasti faktičko posjedovanje tražene informacije od strane organa vlasti (sopstvena informacija, informacija dostavljena od drugog organa vlasti ili od trećeg lica), bez obzira na osnov i način sticanja. Savjet Agencije je u postupku po žalbi ispitao odlučne činjenice te utvrdio činjenično stanje na osnovu stanja u spisima predmeta i našao da prvostepeni organ nije u posjedu informacija koje se traže zahtjevom za slobodan pristup informacijama. Naime, Ministarstvo pravde je u cilju utvrđivanja činjeničnog stanja, na osnovu informacija koje su predmet zahtjeva, izvršio detaljni uvid u knjigu arhive od arhivskog broja 1 od 05.01.2010. godine, zaključno sa brojem: 1970 od 30.03.2010. godine i utvrdio da predmetni akt nije zaveden i istom nije dodjeljen djelovodni broj iz kog razloga ovaj organ nije u posjedu traženih informacija. Na osnovu ovako utvrđenog činjeničnog stanja donio je odluku kao u dispozitivu osporenog rješenja, poštujući odredbu člana 30 stav 5 Zakona o slobodnom pristupu informacijama koji propisuje da rješenje kojim se odbija pristup informacijama mora da sadrži detaljno obrazloženje odluke kakva je data u dispozitivu rješenja. Predmetno rješenje sadrži sve elemetne propisane članom 203 stav 2 Zakona o opštem upravnom postupku. Savjet Agencije nalazi u postupku preispitivanja zakonitosti osporenog rješenja da istim nijesu povrijeđene odredbe Zakona o opštem upravnom postupku niti odredbe Zakona o slobodnom pristupu informacijama na štetu podnosica žalbe.

Savjet Agencije je cijenio i ostale navode iz žalbe, pa je našao da nijesu od uticaja za drukčije rješavanje u ovoj pravnoj stvari.

Sa iznijetih razloga, shodno članu 38 Zakona o slobodnom pristupu informacijama i člana 235 stav 1 Zakona o opštem upravnom postupku, odlučeno je kao u izreci.

**Pravna pouka:** Protiv ovog Rješenja može se pokrenuti Upravni spor u roku od 20 dana od dana prijema.

**SAVJET AGENCIJE:**

**Predsjednik, Muhamed Gjokaj**