**C R N A G O R A**

**AGENCIJA ZA ZAŠTITU LIČNIH PODATAKA**

**I SLOBODAN PRISTUP INFORMACIJAMA**

**Br. UPII 07-30-3908-2/18**

**Podgorica, 14.02.2019. godine**

Agencija za zaštitu ličnih podataka i slobodan pristup informacijama - Savjet Agencije, rješavajući po žalbi X X, koji je zakonski zastupnik maloljetnog X X br. UPI 007-80/2018-3 od 28.12.2018. godine izjavljene protiv rješenja Ministarstva prosvjete broj UPI 007-80/2018-2 od 13.12.2018. godine, na osnovu člana 38 Zakona o slobodnom pristupu informacijama (“Sl.list Crne Gore”, br.44/12 i 030/17) i člana 126 stav 7 Zakona o upravnom postupku ("Službeni list Crne Gore", br. 056/14 od 24.12.2014, 020/15 od 24.04.2015, 040/16 od 30.06.2016, 037/17 od 14.06.2017) je na sjednici održanoj dana 02.02.2019. godine donio:

**R J E Š E NJ E**

Usvaja se žalba.

Poništava se rješenje Ministarstva prosvjete broj UPI 007-80/2018-2 od 13.12.2018. godine.

Predmet se dostavlja prvostepenom organu na ponovni postupak i odlučivanje.

**O b r a z l o ž e nj e**

Prvostepeni organ je donio rješenje po osnovu podnijetog zahtjeva za slobodan pristup informacijama X X od 07. 12. 2018. godine, kojim je odlučeno: Odbija se zahtjev X X za pristup informacijama koji se odnosi na to: koji od učenika osnovnih škola su na Konkursu za dodjelu nagrada talentima iz Fonda za kvalitet i talente dobili bodove po osnovu učešća na Olimpijadi znanja koju organizuje PMF Podgorica, kao i broj bodova po ovom osnovu za svakog pojedinačnog učenika i da li je neko od učenika osnovnih škola na unaprijed pomenutom konkursu dobio bodove na osnovu volontiranja u pojedinim ustanovama, organizacijama, i ako jeste da se dostave imena učenika sa brojem dodijeljenih poena, iz razloga što pristup ovim informacijama podrazumijeva sačinjavanje nove informacije. U obrazloženju se navodi da Shodno članu 29 stav 1 Zakona o slobodnom pristupu informacijama, organ vlasti odbiće zahtjev za pristup informaciji, ako pristup informaciji zahtijeva ili podrazumijeva sačinjavanje nove informacije. S obzirom da Ministarstvo prosvjete nema informacije iz tačke 1 dispozitiva ovog rješenja, odnosno da nije vršilo analizu i vodilo evidenciju o bodovima na osnovu pojedinačnih ktiterijuma, to je odlučeno kako je navedeno u dispozitivu ovog rješenja.

Protiv ovog rješenja u zakonskom roku podnosilac zahtjeva je uložio žalbu. U žalbi je navedeno da se rješenje pobija zbog pogrešno i nepotpuno utvrđenog činjeničnog stanja i zbog pogrešne primjene materijalnog prava. Navodi se da se prvostepeni organ namjerno ili u neznanju prilikom odbijanja zahtjeva poziva na član 30 stav 2 Zakona o slobodnom pristupu informacijama koji kaže da pristup naprijed pomenutim informacijama podrazumjeva sačinjavanje nove informacije. Informacije koje su tražene ni u kom slučaju ne podrazumjevaju sačinjavanje nove informacije već sa istim podacima Ministarstvo mora da raspolaže, ukoliko su po zakonu sproveli konkurs o dodjeli nagrada iz Fonda za kvalitet i talente. Prema Javnom konkursu koji je raspisalo Ministarstvo prosvjete Odluka o dodjeli nagrada sadrži: podatke o učeniku, broju dodjeljenih bodova, sa razlozima zbog kojih su dodjeljeni i druge podatke koji su od značaja za donošenje odluke. Znači podatke koje traži žalilac moraju biti sadržani u Odluci koju je po Konkursu u obavezi bila da donese komisija (ili u pojedinačnim Odlukama za svakog učenika kako ih je donosila Komisija). U ovim pojedinačnim odlukama koje je donosila komisija, osim ukupnog broja bodova, nije moguće sagledati bodove učenika po pojedinačnim kriterijumima. Ako je Komisija radila po zakonu pojedinačne odluke mora pratiti dokumentacija (svjedočanstva , diplome, potvrde....) prema kojim je vršeno bodovanje kao i bodovna lista koja sadrži broj bodova po pojedinačnim kriterijumima. Žalilac samo tražim uvid u ove dokumente, dok Ministarstvo već postojeće dokumente smatra novom informacijom. Da je Ministarstvo prosvjete ovaj konkurs sprovelo po zakonu na javan i transparentan način (a dužno je bilo), onda bi prije objavljivanja rang liste shodno članu 111 i 112 Zakona o upravnom postupku pismeno obavjestitlo učesnike Konkursa o rezultatima ispitnog postupka, rang listi koja je trebala da sadrži osim ukupnog broja bodova i broj bodova po svakom kriterijumu konkursa pojedinačno. Nakon toga su trebali ostaviti rok od najmanje tri ( 3 ) dana da učesnici Konkursa mogu izvršiti uvid u spise predmeta kao i da ostavite rok od 3 ( tri ) dana da se pismeno možemo izjasniti o rezultatima ispitnog postupka. Od svega ovog ništa nije ispoštovano. Transparentan i javan konkurs po svakom pitanju!!! Bez obzira na sve naprijed navedene propuste Ministarstvo prosvjete podatke Javnog konkursa čuva pod strogo povjerljiva dokumenta ni pored desetine mejlova koje je zvanično uputio prema Ministarstvu, žalilac navodi da mu se ne dozvoljava pristup javnim podacima sa Javnog konkursa. Podnosioc žalbe predlaže Agenciji za zaštitu podataka i slobodan pristup informacijama da uvaži žalbu, ukine predmetno rješenje rješenje br. UPI 007-80/2018-2 od 13. decembra 2018. godine i vrati predmet na ponovni postupak i odlučivanje. Takođe traži da mu se pristup podacima omogući neposrednim uvidom u traženu dokumentaciju.

Nakon razmatranja spisa predmeta i žalbenih navoda Savjet Agencije nalazi da je žalba osnovana.

Član 126 stav 7 Zakona o upravnom postupku propisuje da ako drugostepeni organ nađe da će nedostatke prvostepenog postupka brže i ekonomičnije otkloniti prvostepeni javnopravni organ, on će svojim rješenjem poništiti prvostepeno rješenje i predmet vratiti prvostepenom organu na ponovni postupak. Savjet Agencije, ispitujući zakonitost osporenog rješenja utvrdio je da je prvostepeni organ nepravilno primjenio materijalno pravo i to član 29 stav 1 tačka 1 Zakona o slobodan pristup informacijama. Rješenje prvostepenog organa je kontradiktorno jer odbijajući zahtjev za slobodan pristup informacijama poziva na sačinjavanje informacije u smislu člana 29 stav 1 tačka 1 Zakona o slobodnom pristupu informacijama , te u obrazloženju osporenog rješenja istovremeno navodi razloge da ne posjedovanje tražene informacije na način da nije vršilo analizu i vodilo evidenciju o bodovima na osnovu pojedinačnih kriterijuma. Članom 30 stav 5 Zakona o slobodnom pristupu informacijama propisano je da rješenje kojim se odbija zahtjev za pristup informaciji, odnosno ponovnu upotrebu informacija sadrži detaljno obrazloženje razloga zbog kojih se ne dozvoljava pristup traženoj informaciji, odnosno ponovna upotreba informacija. Član 22 stav 7 Zakona o upravnom postupku propisuje da obrazloženje rješenja treba da bude razumljivo i da sadrži kratko izlaganje zahtjeva stranke, činjenično stanje na osnovu kojeg je rješenje donijeto, propise na osnovu kojih je rješenje donijeto, razloge koji, s obzirom na utvrđeno činjenično stanje, upućuju na odluku u dispozitivu rješenja, razloge zbog kojih nije uvažen neki od zahtjeva ili predloga stranke, odnosno nije uzeto u obzir izjašnjenje stranke o rezultatima ispitnog postupka, a kod odlučivanja po slobodnoj ocjeni, glavne razloge za donijetu odluku. Savjet Agencije nalazi da prvostepeni organ nije naveo dovoljno jasne razloge zašto je odbio dostavlljanje traženih informacija, što je bio dužan učiniti u rješenju, u skladu sa članom 30 stav 5 Zakona o slobodnom pristupu informacijama i članom 22 stav 7 Zakona o upravnom postupku. Savjet Agencije je utvrdio da je prvostepeni organ dužan u ponovnom postupku u roku od 20 dana od prijema rješenja na osnovu pravilno utvrđenog činjeničnog stanja pravilno primjeniti član 30 stav 5 Zakona o slobodnom pristupu informacijama kao i član 22 stav 7 Zakona o upravnom postupku i donijeti novo rješenje.

Na osnovu člana 126 stav 7 Zakona o upravnom postupku je poništeno prvostepeno rješenje, a predmet se zbog prirode upravne stvari dostavlja na ponovni postupak prvostepenom organu.

Sa iznjetih razloga, shodno članu 38 Zakona o slobodnom pristupu informacijama i člana 126 stav 7 Zakona o upravnom postupku, odlučeno je kao u izreci.

**Pravna pouka:** Protiv ovog Rješenja može se pokrenuti Upravni spor u roku od 20 dana od dana prijema.

**SAVJET AGENCIJE:**

**Predsjednik, Muhamed Gjokaj**