**C R N A G O R A**

**AGENCIJA ZA ZAŠTITU LIČNIH PODATAKA**

**I SLOBODAN PRISTUP INFORMACIJAMA**

**Br. UP II 07-30-4614-2/17**

**Podgorica, 11.03.2019. godine**

Agencija za zaštitu ličnih podataka i slobodan pristup informacijama - Savjet Agencije je, rješavajući po žalbi NVO Mans br. 17/115319-115321 od 17.11.2017. godine, izjavljene zbog povrede pravila postupka - nedonošenja rješenja Rudo Montenegro D.O.O., na osnovu člana 38 Zakona o slobodnom pristupu informacijama (“Sl.list Crne Gore”, br.44/12, 30/17) i člana 126 stav 4 Zakona o upravnom postupku ("Sl. list CG", br. 056/14, 020/15, 040/16, 037/17) je na sjednici održanoj dana 20.02.2018. godine donio:

**R J E Š E NJ E**

Žalba se odbija kao neosnovana.

**O b r a z l o ž e nj e**

Zbog povrede pravila postupka-nedonošenja rješenja Rudo Montenegro D.O.O., podnosilac zahtjeva za pristup informaciji je uložio žalbu. U žalbi se navodi da su dana 26.10.2017. godine podnijeli zahtjev za pristup informacijama i to kopije: svih ponuda za obezbjeđivanje nabavke medicinsko-tehničkih pomagala koje je firma Rudo Montenegro D.O.O. dostavila Fondu za zdravstvenu zaštitu od 2013. godine do danas; evidencije o ostvarivanju indikatora o broju realizovanih podataka o nabavci medicinsko-tehničkih pomagala po vrstama pomagala i iznosu fakturisanih medicinsko-tehničkih pomagala; mjesečnih faktura o isporučenim medicinsko-tehničkim pomagalima koje je firma Rudo Montenegro D.O.O. dostavila Fondu za zdravstvenu zaštitu za period od januara do septembra 2017. godine. Predloženo je da Savjet Agencije sprovede postupak i naloži donošenje rješenja po zahtjevu za slobodan pristup informacijama.

Nakon razmatranja spisa predmeta i žalbenih navoda Savjet Agencije nalazi da je žalba neosnovana.

Član 9 Zakona o slobodnom pristupu informacijama propisuje da pojedini izrazi u ovom zakonu imaju sljedeće značenje: 1) organ vlasti je državni organ (zakonodavni, izvršni, sudski, upravni), organ lokalne samouprave, organ lokalne uprave, ustanova, privredno društvo i drugo pravno lice čiji je osnivač, suosnivač ili većinski vlasnik država ili lokalna samouprava, pravno lice čiji se rad većim dijelom finansira iz javnih prihoda, kao i fizičko lice, preduzetnik ili pravno lice koje vrši javno ovlašćenje ili upravlja javnim fondom.

Agencija za zaštitu ličnih podataka i slobodan pristup informacijama dana 12.12.2017. godine na osnovu člana 40 stav 1 tačka 1 Zakona o slobodnom pristupu informacijama podnijela prvostepenom organu zahtjev za dostavljanje Izjašnjenja br. 07-42-12505-1/17 od 12.12.2017. godine na osnovu člana 129 stav 1 Zakona o upravnom postupku i zatražila dostavljanje izjašnjenja, uz navođenja razloga zbog čega prvostepeni organ nije u roku donio rješenje, odnosno akt, po podnijetom zahtjevu za slobodan pristup informacijama.

Prvostepeni organ je dostavio spise predmeta i odgovor na predmetni zahtjev. U bitnom je naveo da je isti pravno lice, koje koje vrši isporuku medicinskih sredstava (ortopedskih pomagala) Fondu za zdravstveno osiguranje Crne Gore te da svoje prihode ostvaruje prodajom proizvoda, zato se ne može smatrati organom vlasti na koji se odnose obaveze po Zakonu o slobodnom pristupu informacijama. Dalje se navodi da isti ne vrši javna ovlašćenja, niti upravalja javnim fondom niti se njegov rad finansira iz javnih prihoda, a obzirom da osnivač, suosnivač ili većinski vlasnik nije država ili lokalna samouprava, te da smatra da ne spada u organ vlasti u smislu čl. 9 st. 1 Zakona o slobodnom pristupu informacijama. U kranjem prvostepeni organ je predložio da Agencija za zaštitu ličnih podataka i Slobodan pristup informacijama utvrdi status privrednog društva RUDOMONTEGRO d.o.o. kao pravni subjekt koji ne ispunjava uslove iz čl. 9 st 1 Zakona i odbaci zahtjev za pristup informacijama.

Na osnovu sprovedenog ponovnog postupka odlučivanja je po ocjeni Savjeta Agencije utvrdjeno činjenično stanje u konkretnom predmetu, to je Savjet Agencije tek nakon uvida u bilanse stanja prvostepenog organa za 2014, 2015 i 2016. godinu, te uvida u izvod u Zakon o budžetu Crne Gore 2017 utvrdio da nije budžetski korisnik te nije obveznik Zakona o slobodnom pristupu informacijama u smislu člana 9 stav 1 tačka 1.

Savjet Agencije je u konkretnom predmetu formiranom po žalbi NVO Mans br. 17/115319-115321 od 17.11.2017. godine, uvidom u spise predmeta, utvrdio da Rudo Montenegro D.O.O. nije obveznik Zakona o slobodnom pristupu informacijama, a u smislu člana 9 Zakona, te da iz iznijetog nije u obavezi da postupa po zahtjevima za slobodan pristup informacijama i dostavlja tražene informacije.

Sa iznijetih razloga, shodno članu 38 Zakona o slobodnom pristupu informacijama i člana 126 stav 4 Zakona o upravnom postupku, odlučeno je kao u izreci.

**Pravna pouka:** Protiv ovog Rješenja može se pokrenuti Upravni spor u roku od 20 dana od dana prijema.

**SAVJET AGENCIJE:**

**Predsjednik, Muhamed Gjokaj**