**C R N A G O R A**

**AGENCIJA ZA ZAŠTITU LIČNIH PODATAKA**

**I SLOBODAN PRISTUP INFORMACIJAMA**

**Br. UPII 07-30-3398-2 /17**

**Podgorica, 14. 01. 2019. godine**

Agencija za zaštitu ličnih podataka i slobodan pristup informacijama - Savjet Agencije, rješavajući po žalbi X X br. 467-119-255/2017 od 27.06.2017. godine izjavljene protiv rješenja Uprave za nekretnine PJ Cetinje broj 467-119-255/17 od 01.06.2017. godine, na osnovu člana 38 Zakona o slobodnom pristupu informacijama (“Sl.list Crne Gore”, br.44/12 i 030/17) i člana člana 237 stav 2 Zakona o opštem upravnom postupku (“Sl.list Crne Gore”,br.60/03, 73/10 i 32/11) je na sjednici održanoj dana 04.12.2018. godine donio:

**R J E Š E NJ E**

Usvaja se žalba.

Poništava se rješenje Uprave za nekretnine PJ Cetinje broj 467-119-255/17 od 01.06.2017. godine.

Predmet se dostavlja prvostepenom organu na ponovni postupak i odlučivanje.

**O b r a z l o ž e nj e**

Prvostepeni organ je donio rješenje po osnovu podnijetog zahtjeva za slobodan pristup informacijama X X od 10. 05. 2017. godine, kojim je odlučeno: Dozvoljava se, X X iz Podgorice, pristup informacijama, koje se nalaze u posjedu ovog organa i to spise predmeta br. 207-6/2013 od 11.12.2014. godine. Pristup traženim informacijama ostvariće se dostavom fotokopije, putem pošte, preporučenom pošiljkom, na adresu podnosioca zahtjeva, u roku od 3 dana od dana dostavljanja ovog rješenja, a nakon uplate troškova pošte. Žiro račun Uprave za nekretnine na koji je potrebno izvršiti uplatu, u iznosu od 5,30€ je 832-1081-58. U obrazloženju rješenja se navodi da je postupajući po predmetnom zahtjevu, prvostepeni organ dozvolio podnosiocu zahtjeva pristup informacijama, koje se nalaze u posjedu ovog organa i to uvid u spise predmeta. Odredbom člana 8 Zakona o slobodnom pristupu informacijama, propisano je da je organ vlasti dužan omogućiti podnosiocu zahtjeva pristup informaciji ili njenom dijelu u svom posjedu, na način kako to zahtijeva, u skladu sa članom 6 i 13 ovog Zakona. Član 19 istog Zakona propisano je da podnosilac zahtjeva snosi troškove postupka u vezi sa ostvarivanjem prava na pristup informaciji, koji se odnose samo na stvarne troškove ograna vlasti u pogledu prepisivanja, fotokopiranja, prevođenja i dostavljanja informacija. Shodno izloženom, a u smislu člana 18 stav 1 Zakona o slobodnom pristupu informacijama, odlučeno je kao u dispozitivu.

Protiv ovog rješenja u zakonskom roku podnosilac zahtjeva je uložio žalbu. U žalbi je navedeno da se rješenje pobija zbog nepotpuno tražene dokumentacije. U bitnom se navodi da žalilac preuzeo spise predmeta i primijetio da nedostaju dva dokumenta koja su korišćena prilikom izlaganja nepokretnosti u predmetu Boksiti a.d Cetinje, KO Ubli i koja se pominju u navedenom rješenju a to su: Privremeni list nepokretnosti ( PLN 207 ) i posjednovni list br. 148 ( PL 148 ) na ime Preduzeće Boksiti. Ova dva dokumenta nijesu više u važnosti a nalaze se najvjerovatnije u arhivi Uprave za nekretnine. Žalilac traži da mu se omogući uvid u ova dva pomenuta dokumenta ili da mu se ista fotokopiraju i dostave na adresu stanovanja. Žalilac uz žalbu dostavlja dokaz o uplati troškova.

Nakon razmatranja spisa predmeta i žalbenih navoda Savjet Agencije nalazi da je žalba osnovana.

Član 237 Zakona o opštem upravnom postupku propisuje ako drugostepeni organ nadje da će nedostatke prvostepenog postupka breže i ekonomičnije otkloniti prvostepeni orgnan on će svojim rješenjem poništiti prvostepeno rješenje i vratiti predmet prvostepenom organu na ponovni postupak. Savjet Agencije, ispitujući zakonitost osporenog rješenja je utvrdio da je prvostepeni organ pogrešno primijenio materijalno pravo. Prvostepeni organ se u svom rješenju pogrešno poziva na Zakon o slobodnom pristupu informacijama („Sl.list RCG“ 68/05). Savjet Agencije preispitujući zakonitost osporenog rješenja je utvrdio da je prvostepeni organ izvršuo povredu pravila postupka i dao pogrešnu pravnu pouku, koja upućuje na to da je žalbu moguće izjaviti u roku od 8 dana. Zakon o upravnom postupku u članu 121 stav 3 propisuje da se žalba podnosi u roku od 15 dana od dana dostavljanja rješenja, ako zakonom nije drukčije određeno. Članom 34 stav 2 Zakona o slobodnom pristupu informacijama propisano je da protiv akta organa vlasti o zahtjevu za pristup informaciji podnosilac zahtjeva i drugo zainteresovano lice može izjaviti žalbu nezavisnom nadzornom organu nadležnom za zaštitu podataka o ličnosti i pristup informacijama, Agenciji za zaštitu podataka o ličnosti i pristup informacijama, preko organa vlasti koji je o zahtjevu rješavao u prvom stepenu. Savjet Agencije je utvrdio da je prvostepeni organ dužan u ponovnom postupku u roku od 20 dana od prijema rješenja na osnovu pravilno utvrđenog činjeničnog stanja pravilno primjeniti Zakon o slobodnom pristupu informacijama (“Sl.list Crne Gore”, br.44/12 i 030/17) i Zakon o opštem upravnom postupku (“Sl.list Crne Gore”,br.60/03, 73/10 i 32/11). Na osnovu člana 237 stav 2 Zakona o opštem upravnom postupku je poništeno prvostepeno rješenje, a predmet se zbog prirode upravne stvari dostavlja na ponovni postupak prvostepenom organu.

Sa iznjetih razloga, shodno članu 38 Zakona o slobodnom pristupu informacijama i člana 237 stav 2 Zakona o opštem upravnom postupku, odlučeno je kao u izreci.

**Pravna pouka:** Protiv ovog Rješenja može se pokrenuti Upravni spor u roku od 20 dana od dana prijema.

**SAVJET AGENCIJE:**

**Predsjednik, Muhamed Gjokaj**