**C R N A G O R A**

**AGENCIJA ZA ZAŠTITU LIČNIH PODATAKA**

**I SLOBODAN PRISTUP INFORMACIJAMA**

**Br. UPII 07-30-3697-2/18**

**Podgorica, 28.03.2019. godine**

Agencija za zaštitu ličnih podataka i slobodan pristup informacijama - Savjet Agencije, rješavajući po žalbi advokata Šukurice Amera iz Podgorice br. 460-dj-2026/2018 od 17.09.2018.godine izjavljene protiv rješenja Uprave za nekretnine PJ Bar broj: 460-dj-2026/2018 od 27.08.2018.godine, na osnovu člana 38 Zakona o slobodnom pristupu informacijama (“Sl.list Crne Gore”, br.44/12 i 030/17) i člana 126 stav 4 Zakona o upravnom postupku ("Službeni list Crne Gore", br. 056/14, 020/15, 040/16 i 037/17 ) je na sjednici održanoj dana 04.12.2018. godine donio:

**R J E Š E NJ E**

Žalba se odbija kao neosnovana.

**O b r a z l o ž e nj e**

Prvostepeni organ je donio rješenje po osnovu podnijetog zahtjeva za slobodan pristup informacijama advokata Šukurice Amera iz Podgorice br. 460-dj-2026/2018 od 16.08.2018.godine na način što je odlučeno: “Odbija se, zahtjev advokata Šukurice Amera, za slobodan pristup informacijama, a koji se odnosi na: koje je pravno ili fizičko lice sačinilo geodetski elaborat terenskih radova za kat.parc. 3127/1, 3127/2 i 3127/2 i objekta bez građevinske dozvole, upisane u l.n. br. 135 KO Pečurice; ko je podnio zahtjev za upis zabilježbe objekta bez građevinske dozvole u l.n. br. 135 KO Pečurice; ko je od notara ovjerio geodetski elaborate; da li je Opština Bar dala saglasnost za upis zabilježbe objekta bez građevinske dozvole u površini u osnovi 179 m2, spratnosti P4.“.U obrazloženju osporenog rješenja se navodi da se Advokat Šukurica Amer, obratio ovom organu zahtjevom broj gornji dana 16.08.2018. godine, za slobodan pristupa informacijama a koji se odnosi na to koje je pravno ili fizičko lice sačinilo geodetski elaborat terenskih radova za kat.parc. 3127/1, 3127/2 i 3127/2 i objekta bez građevinske dozvole, upisane u l.n. br. 135 KO Pečurice, ko je podnio zahtjev za upis zabilježbe objekta bez građevinske dozvole u l.n. br. 135 KO Pečurice, ko je od notara ovjerio geodetski elaborate i da li je Opština Bar dala saglasnost za upis zabilježbe objekta bez građevinske dozvole u površini u osnovi 179 m2, spratnosti P4. Član 29. Zakona o slobodnom pristupu informacijama (“SI.list CG”, br.42/12), stav.1. tačka. 1. propisuje da će se odbiti zahtjev za pristup informacijama ako " (1) pristup informaciji zahtijeva ili podrazumijeva sačinjavanje nove informacije". Kako u konkretnom, traženo prestavlja sačinjavanje nove informacije, to je saglasno naprijed citiranom propisu, zahtjev neosnovan i odlučeno je kao u dispozitivu Rješenja.

Protiv ovog rješenja u zakonskom roku podnosilac zahtjeva je uložio žalbu. U žalbi je navedeno da se rješenje pobija iz svih zakonskih razloga, sa zahtjevom da pobijano rješenje bude preinačeno i zahtjev advokata Amera Šukurice iz Podgorice, kojim je tražio slobodan pristup informacijama bliže naznačenim u samom zahtjevu, bude usvojen i dozvoli se tražena informacija. Ožalbenim rješenjem, broj PJ Bar broj: 460-dj-2026/2018 od 27.08.2018.godine, prvostepeni organ odbio je zahtjev za slobodan pristup informacijama, kako se to bliže označava i sadržava u izreci pobijanog rješenja. Izreka pobijanog rješenja je nejasna, nerazumljiva, protivrječna datim razlozima, što se posebno očituje kroz sledeće: prvostepeni organ odbija zahtjev za slobodan pristup informacijama ,ali se ne može zaključiti, da li je zahtjev o kome je naprijed bilo riječi, prvostepeni organ odbio zbog toga što je neosnovan ili zbog toga što prvostepeni organ, ne posjeduje tražene podatke pa je samim tim nenadležan da odlučuje po predmetnom zahtjevu. Kod ovakvog utvrdjenja , dato obrazloženje nema uporište i oslonac ni u jednoj relevantnoj činjenici i validnom dokazu, da bi se mogla donijeti ovakvo rješenje. Naime, prvostepeni organ, kroz obrazloženje pobijanog rješenja , izmedju ostalog navodi „.Članom 29 Zakona o slobodnom pristupu informacijama, propisuje se da će se odbiti zahtjev za pristup informacijama ako „pristup informacijama zahtijeva ili podrazumijeva sačinjavanje nove informacije...", dok u stavu 3 iste strane 2 i obrazloženja provostepeni organ navodi „...Kako u konkretnom slučaju traženo predstavlja sačinjavanje nove informacije,to je saglasno naprijed citiranom propisu, zahtjev neosnovan...“ i ako isti nije odbijen kao neosnovan što se može utvrditi iz izreke pobijanog rješenja. Iz prednjeg se može zaključiti da Uprava za nekretnine PJ Bar, ne posjeduje tražene podatke (i mora sačinjavati nova informacija), pa se postavlja logično pitanje, kako je Uprava za nekretnine PJ Bar, izvršila promjenu u kat.operat (upis zabilježbe objekta bez gradjevinske dozvole u ,,G“ listu Lista nepokretnosti 135 K O Pečurice, ako ne posjeduje podatke koji su zahtjevom traženi. Obzirom da Uprava za nekretnine P J Bar, posjeduje tražene podatke, jer bez istih nije mogla izvršiti promjenu (o kojoj je naprijed bilo riječi) u kat.operat, žalilac ističe da su žalbeni predloži osnovani ,a žalbeni razlozi opravdani.

Nakon razmatranja spisa predmeta i žalbenih navoda Savjet Agencije nalazi da je žalba neosnovana.

Član 126 stav 4 Zakona o upravnom postupku propisuje da će drugostepeni organ odbiti žalbu kada utvrdi da je prvostepeni postupak pravilno sproveden i da je rješenje pravilno i na zakonu zasnovano, a žalba neosnovana. Savjet Agencije, ispitujući zakonitost osporenog rješenja je utvrdio da je prvostepeni organ pravilno primjenio materijalno pravo kada se pozvao na član 29 stav 1 tačka 1 Zakona o slobodnom pristupu informacijama kojim je propisano se da će se odbiti zahtjev za pristup informacijama ako pristup informacijama zahtijeva ili podrazumijeva sačinjavanje nove informacije. Savjet Agencije cijeneći sadržinu podnijetog zahtjeva za slobodan pristup informacijama i način kojim je traženo i to: koje je pravno ili fizičko lice sačinilo geodetski elaborat terenskih radova za kat.parc. 3127/1, 3127/2 i 3127/2 i objekta bez građevinske dozvole, upisane u l.n. br. 135 KO Pečurice; ko je podnio zahtjev za upis zabilježbe objekta bez građevinske dozvole u l.n. br. 135 KO Pečurice; ko je od notara ovjerio geodetski elaborate; da li je Opština Bar dala saglasnost za upis zabilježbe objekta bez građevinske dozvole u površini u osnovi 179 m2, spratnosti P4, da se u konkretnom slučaju radi o sačinjavanju nove informacije. Savjet Agencije nalazi u postupku preispitivanja zakonitosti osporenog rješenja da istim nijesu povrijeđene odredbe Zakona o upravnom postupku niti odredbe Zakona o slobodnom pristupu informacijama na štetu podnosica žalbe.

Savjet Agencije je cijenio i ostale navode iz žalbe, pa je našao da nijesu od uticaja za drugačije rješavanje u ovoj pravnoj stvari.

Sa iznjetih razloga, shodno članu 38 Zakona o slobodnom pristupu informacijama i člana 126 stav 4 Zakona o upravnom postupku, odlučeno je kao u izreci.

**Pravna pouka:** Protiv ovog Rješenja može se pokrenuti Upravni spor u roku od 20 dana od dana prijema.

**SAVJET AGENCIJE:**

**Predsjednik, Muhamed Gjokaj**