**C R N A G O R A**

**AGENCIJA ZA ZAŠTITU LIČNIH PODATAKA**

**I SLOBODAN PRISTUP INFORMACIJAMA**

**Br. UPII 07-30-4747-2/17**

**Podgorica, 05.03.2019.godine**

Agencija za zaštitu ličnih podataka i slobodan pristup informacijama - Savjet Agencije, rješavajući po žalbi Saveza slijepih Crne Gore br.03-5555 od 01.12.2017 godine, kojeg zastupa Luka Stijepović advokat iz Podgorice izjavljene protiv rješenja JU Centra za socijalni rad za opštine Nikšić, Plužine i Šavnik broj: 03 - 5076/3 od 9. novembra 2017. godine, na osnovu člana 38 Zakona o slobodnom pristupu informacijama (“Sl.list Crne Gore”, br.44/12, 30/17) i člana 126 stav 4 Zakona o upravnom postupku ("Sl. list CG", br. 056/14, 020/15, 040/16, 037/17) je na sjednici održanoj dana 22.01.2018. godine donio:

**R J E Š E NJ E**

Žalba se odbija kao neosnovana.

**O b r a z l o ž e nj e**

Prvostepeni organ je donio rješenje broj: 03 - 5076/3 od 9. novembra 2017. godine, po osnovu podnijetog zahtjeva za slobodan pristup informacijama Saveza slijepih Crne Gore br. 17/97 od 24.10.2017. godine, na način što je odličeno: ” Odbija se zahtjev Saveza slijepih Crne Gore za pristup informacijama br. 17/97 od 24.10.2017. godine, u dijelu zahtjeva koji se odnosi na, kako je to naznačeno u predmetnom zahtjevu,dostavljanje informacija o: „Ukupnom broju lica sa invaliditetom koje zapošljavate, uključujući radna mjesta na kojima su te osobe angažovane; Plaćanju posebnog doprinosa za „ne zapošljavanje" osoba sa invaliditetom u koliko imate više od deset zaposlenih osoba,“ kao i dostaljanju sledećih dokumenata: „Kopije ugovora zaključenog sa licima sa invaliditetom, Rješenje o invaliditetu (poželjno rješenje Zavoda za zapošljavanje o utvrđenom procentu invaliditeta zaposlene osobe) i kopije IOPPD obrasca ili ekvivalentnog dokumenta u kojem je prikazan iznos posebnog doprinosa, kojeg plaćate," jer ovaj Centar nije u posjedu traženih informacija.” U obrazloženju se navodi da se dana 27.10.2017. godine, prvostepenom organu obratio Savez slijepih Crne Gore, zahtjevom br. 17/97 od 24.10.2017. godine, shodno Zakonu o slobodnom pristupu informacijama, tražeći dostavljanje informacija, kako je to naznačeno u predmetnom dijelu o:„Ukupnom broju lica koje zapošljavate; Ukupnom broju lica sa invaliditetom koje zapošljavate, uključujući radna mjesta na kojima su te osobe angažovane; Plaćanju posebnog doprinosa za „ne zapošljavanje" osoba sa invaliditetom u koliko imate više od deset zaposlenih osoba," kao i dostavljanje sledećih dokumenata: „Kopije ugovora zaključenog sa licima sa invaliditetom; Rješenje o invaliditetu (poželjno rješenje Zavoda za zapošljavanje o utvrđenom procentu invaliditeta zaposlene osobe); Kopije IOPPD obrasca ili ekvivalentnog dokumenta u kojem je prikazan iznos posebnog doprinosa, kojeg plaćate". Ukazuje se da je prvostepeni organ u sprovedenom postupku, ispitao sve odlučne činjenice i okolnosti koje su od značaja za odlučivanje i utvrdio da posjeduje dio tražene informaciju, koji se odnosi na ukupnom broju zaposlenih lica, pa je donio Rješenje broj 03-5076/2 od 09.11.2017. godine, kojim je dozvoljen pristup u tom dijelu zahtjeva.

Protiv ovog rješenja u zakonskom roku podnosilac zahtjeva je uložio žalbu. U žalbi se u bitnom navodi da se rješenje pobija iz svih zakonom propisanih razloga. Navodi se da je pobijano rješenje nezakonito i u njemu su pogrešno i nepotpuno utvrđene činjenice. Žalilac u bitnom navodi da se može povjerovati da Centar za socijalni rad opštine Nikšić, Plužine i Šavnik nema podatke da li su neki od njegovih zaposlenih lica sa invaliditetom, ali da ne postoji situacija u kojoj Centar za socijalni rad opštine Nikšić, Plužine i Šavnik da nema u svojoj evidenciji podatke o plaćanju posebnog doprinosa za nezapošljavanje lica sa invaliditetom odnosno ako, plaća doprinos, kopije IOPPD obrasca ili ekvivalentnog dokumenta kojim je prikazan iznos posebnog doprinosa. Ukazuje se da je u skladu sa rješenjem Centra za socijalni rad opštine Nikšić, Plužine i Šavnik br. 03-5076/2 od 09.11.2017. godine, kojim je usvojen zahtjev podnosioca žalbe za slobodan pristup informacijama br. 17/97 od 24.10.2017. godine u djelu kojim se traži podatak o ukupnom broju zaposlenih, u Centru je zaposleno 53 lica. Navodi se da u skladu da članom 21 i 22 Zakona o profesionalnoj rehabilitaciji i zapošljavanju lica sa invaliditetom oslodavac koji ima više od 50 zaposlenih-dužan je da zaposli najmanje 5% lica sa invaliditetom u odnosu na ukupan broj zaposlenih a ako to ne uradi dužan je da, za svako lice koje nije zaposlio, prilikom mjesečne isplate zarada i naknada zarada zaposlenih, uplati poseban doprinos za profesionalnu rehabilitaciju i zapošljavanje lica sa invaliditetom.Ukazuje se da Centar za socijalni rad opštine Nikšić, Plužine i Šavnik, kao i druge javne ustanove, isplate vrši preko svog računovodstva tako da je lako provjeriti da li se vrše isplate posebnog doprinosa ili ne, te ako Centar taj podatak nema u svojoj evidenciji očigledno je da se posebni doprinos ne plaća! Ističe se da Centar za socijalni rad opštine Nikšić, Plužine i Šavnik nije ni u kom slučaju mogao donijeti pobijano rješenje kojim se odbija pristup informaciji o plaćanju posebnog doprinosa za nezapošljavanje lica sa invaliditetom već je morao da dozvoli pristup informaciji i da obavijesti podnosioca žalbe da se takav doprinos ne plaća odnosno da Centar nema kopije IOPPD obrasca ili ekvivalentnog dokumenta kojim je prikazan iznos posebnog doprinosa. U krajnjem se predlaže da Agencija za zaštitu ličnih podataka i slobodan pristup informacijama Crne Gore usvoji žalbu, poništi pobijano rješenje Centra za socijalni rad za opštine Nikšić, Plužine i Šavnik broj 03-5076/3 od 09.11.2017. godine i sama riješi upravnu stvar na način što će dozvoliti pristup svim traženim informacijama a ako tako ne odluči da poništi pobijano rješenje Centra za socijalni rad za opštine Nikšić, Plužine i Šavnik broj 03- 5076/3 od 09.11.2017. godine i predmet vrati prvostepenom organu na ponovni postupak, kao i da obaveže prvostepeni organ - JU Centra za socijalni rad za opštine Nikšić, Plužine i Šavnik da podnosiociu žalbe naknadi troškove sastava žalbe po Advokatskoj tarifi uz uvećanje za PDV.

Prvostepeni organ je u odgovoru na žalbu u bitnom naveo da navodi koji su izneseni u žalbi ne stoje u cjelosti, jer isti među zaposlenima nema lica sa invaliditetom, pa samim tim nijesmo mogli ni dostaviti ugovore za iste, kao ni Rješenja o invaliditetu. Ukazuje se kopije IOPPD obrazaca ili ekvivalentnog dokumenta u kojem je prikazan iznos posebnog doprinosa za „ne zapošljavanje” osoba sa invaliditetom, takođe nije mogao dostaviti, jer iste nije ni uplaćivao. Ističe se da iz spisa i dokumentacije, kao i iz svega navedenog, jasno proizilazi da nije bilo nepotpuno i nepravilno utvrđenog činjeničnog stanja, niti povrede pravila postupka, kako to tvrdi podnosilac žalbe, pa predlaženo da Agencija za zaštitu ličnih podataka i slobodan pristup informacijama u cjelosti odbije predmetnu žalbu.

Nakon razmatranja spisa predmeta i žalbenih navoda Savjet Agencije nalazi da je žalba neosnovana.

Član 126 stav 4 Zakona o upravnom postupku propisuje da će drugostepeni organ odbiti žalbu kada utvrdi da je postupak koji je rješenju prethodio pravilno sproveden i da je rješenje pravilno i na zakonu zasnovano, a žalba neosnovana. Savjet Agencije, ispitujući zakonitost osporenog zaključka je utvrdio da je prvostepeni organ pravilno primjenio materijalno pravo kada je na osnovu člana 30 stav 5 Zakona o slobobonom pristupu informacijama kojim je propisano da rješenje kojim se odbija zahtjev za pristup informaciji sadrži detaljno obrazloženje razloga zbog kojih se ne dozvoljava pristup traženoj informaciji odbio zahtjev za slobodan pristup informacijama jer je dao jasne razloge da nije u posjedu sljedećih informacija: ukupnom broju lica sa invaliditetom koje prvostepeni organ zapošljava, uključujući radna mjesta na kojima su te osobe angažovane; Plaćanju posebnog doprinosa za „ne zapošljavanje" osoba sa invaliditetom u koliko prvostepeni organ ima više od deset zaposlenih osoba,“ „Kopije ugovora zaključenog sa licima sa invaliditetom, Rješenje o invaliditetu (poželjno rješenje Zavoda za zapošljavanje o utvrđenom procentu invaliditeta zaposlene osobe) i kopije IOPPD obrasca ili ekvivalentnog dokumenta u kojem je prikazan iznos posebnog doprinosa, koji prvostepeni organ plaća,". Savjet Agencije je cijenio navode iz žalbe u dijelu koji se odnosi na rješenje JU Centra za socijalni rad opštine Nikšić, Plužine i Šavnik br. 03-5076/2 od 09.11.2017. godine, kojim je usvojen zahtjev podnosioca žalbe za slobodan pristup informacijama br.17/97 od 24.10.2017. godine u djelu kojim se traži podatak o ukupnom broju zaposlenih, u Centru je zaposleno 53 lica. Činjenica je da su ispunjeni uslovi za primjenu materijalnog prava i to člana 21 i 22 Zakona o profesionalnoj rehabilitaciji i zapošljavanju lica sa invaliditetom a imajući u vidu činjenicu da u prvostepenom organu ima više od 50 zaposlenih te da je isti dužan da zaposli najmanje 5% lica sa invaliditetom u odnosu na ukupan broj zaposlenih a ako to ne uradi dužan je da, za svako lice koje nije zaposlio, prilikom mjesečne isplate zarada i naknada zarada zaposlenih, uplati poseban doprinos za profesionalnu rehabilitaciju i zapošljavanje lica sa invaliditetom. Zakonska norma konstituiše obavezu prvostepenog organa ali iz sadržine spisa predmeta proizilazi da prvostepeni organ nije preduzeo radnje u smislu Zakona o profesionalnoj rehabilitaciji i zapošljavanju lica sa invaliditetom, te da na osnovu člana 30 stav 5 Zakona o slobodnom pristupu informacijama nije posjedu informacije.

Savjet Agencije je cijenio i ostale navode iz žalbe, pa je našao da nijesu od uticaja za drugačije rješavanje u ovoj pravnoj stvari.

Sa iznjetih razloga, shodno članu 38 Zakona o slobodnom pristupu informacijama i člana 126 stav 4 Zakona o upravnom postupku, odlučeno je kao u izreci.

**Pravna pouka:** Protiv ovog Rješenja može se pokrenuti Upravni spor u roku od 20 dana od dana prijema.

**SAVJET AGENCIJE:**

**Predsjednik, Muhamed Gjokaj**